http://www.thaigov.go.th

วันนี้ (29 มีนาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1.   เรื่อง ร่างพระราชบัญญัติสถาบันการพยาบาล สภากาชาดไทย  พ.ศ. ….

2. เรื่อง ร่างพระราชกฤษฎีกาว่าด้วยการมอบอำนาจ (ฉบับที่ ..) พ.ศ. ....

|  |
| --- |
| **เศรษฐกิจ – สังคม** |

3. เรื่อง แผนพัฒนาจังหวัด แผนพัฒนากลุ่มจังหวัด (พ.ศ. 2557- 2560) ฉบับทบทวนใหม่ (รอบปี พ.ศ.2560) แผนปฏิบัติราชการประจำปีของจังหวัด แผนปฏิบัติราชการ ประจำปีของกลุ่มจังหวัด และคำของบประมาณของจังหวัดและกลุ่มจังหวัด ประจำปีงบประมาณ พ.ศ. 2560

4. เรื่อง ขออนุมัติโครงการรถไฟฟ้าสายสีชมพู ช่วงแคราย – มีนบุรี และโครงการรถไฟฟ้า สายสีเหลืองช่วงลาดพร้าว – สำโรง

5. เรื่อง ขอแก้ไขมติคณะรัฐมนตรีเมื่อวันที่ 24 พฤศจิกายน 2558 ที่เกี่ยวข้องกับการ ดำเนินงานตามโครงการมาตรการส่งเสริมความเป็นอยู่ระดับตำบล เฉพาะ โครงการที่จะต้องขอใช้พื้นที่เพื่อดำเนินโครงการ

6. เรื่อง การขอแก้ไขมติคณะรัฐมนตรีเมื่อวันที่ 24 พฤศจิกายน 2558 ที่เกี่ยวข้องกับการ ดำเนินงานตามโครงการมาตรการส่งเสริมความเป็นอยู่ระดับตำบล และมติ คณะรัฐมนตรีเมื่อวันที่ 5 มกราคม 2559 ในส่วนที่เกี่ยวข้องกับโครงการสำคัญ เร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่าง ยั่งยืน และการสนับสนุนการจัดหาเครื่องจักรกลการเกษตรให้แก่กลุ่มสหกรณ์/ กลุ่มเกษตรกรตามมาตรการสำคัญเร่งด่วนเพื่อช่วยเหลือเกษตรกร

7. เรื่อง การนำเข้าหัวพันธุ์มันฝรั่ง หัวมันฝรั่งสดเพื่อแปรรูป ตามพันธกรณีความตกลง ระหว่างประเทศปี 2559

8. เรื่อง การกำหนดอัตราค่าจ้างตามมาตรฐานฝีมือ

9. เรื่อง การดำเนินการป้องกันและลดอุบัติเหตุทางถนนในช่วงเทศกาลสงกรานต์

พ.ศ. 2559

10. เรื่อง แผนอำนวยความสะดวก ปลอดภัยและมั่นคง รองรับการเดินทางของประชาชน ช่วงเทศกาลสงกรานต์ 2559 ของกระทรวงคมนาคม

11. เรื่อง แนวทางและมาตรการรณรงค์การใช้น้ำอย่างรู้คุณค่าเนื่องในประเพณีสงกรานต์ ประจำปี พ.ศ. 2559 (สงกรานต์แบบไทย ใช้น้ำอย่างรู้คุณค่า)

12. เรื่อง ขอทบทวนมติคณะรัฐมนตรี เรื่อง โครงการจัดตั้งศูนย์ทดสอบยานยนต์และ

ยางล้อแห่งชาติ และผลการทบทวนในเรื่องพื้นที่และแผนการดำเนินการ

13. เรื่อง รายงานความคืบหน้าในการพัฒนาบริการใหม่ภายใต้ศูนย์กลางบริหารภาครัฐ สำหรับประชาชน (GovChannel) และระบบติดต่อสื่อสารสำหรับหน่วยงาน ภาครัฐ

14. เรื่อง มาตรการภาษีเพื่อสนับสนุนการท่องเที่ยว และจัดอบรมสัมมนาภายในประเทศ [ร่างพระราชกฤษฎีกาออกตามความในประมวลรัษฎากร ว่าด้วยการ

ยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร]

15. เรื่อง มาตรการกระตุ้นเศรษฐกิจในช่วงเทศกาลสงกรานต์ [ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร]

16. เรื่อง ขอความเห็นชอบขยายระยะเวลาโครงการสนับสนุนสินเชื่อเป็นเงินทุนหมุนเวียน แก่สถาบันเกษตรกรเพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบ

17. เรื่อง โครงการผลิตครูเพื่อพัฒนาท้องถิ่น

|  |
| --- |
| **ต่างประเทศ** |

18. เรื่อง การร่วมเป็นเจ้าภาพการประชุมเชิงปฏิบัติการระดับภูมิภาคอาเซียนตะวันออก เฉียงใต้เพื่อเสริมสร้างศักยภาพในการปฏิบัติตามสนธิสัญญาว่าด้วยการค้าอาวุธ ระหว่างวันที่ 4 – 5 เมษายน 2559

19. เรื่อง ผลการประชุมคณะกรรมการบริหารอนุสัญญา CITES ครั้งที่ 66 (SC66) และ แผนปฏิบัติการงาช้างแห่งประเทศไทย ปีงบประมาณ พ.ศ. 2559

20. เรื่อง การลงนามในร่างบันทึกข้อตกลงโครงการ “Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand”

|  |
| --- |
| **แต่งตั้ง** |

21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

22. เรื่อง การแต่งตั้งผู้ว่าการการนิคมอุตสาหกรรมแห่งประเทศไทย

23. เรื่อง การปรับปรุงองค์ประกอบของคณะกรรมาธิการและคณะกรรมการซึ่งรับผิดชอบ เรื่องเขตแดนทางบกระหว่างไทย-ลาว ไทย-เมียนมา และไทย-มาเลเซีย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1.  เรื่อง ร่างพระราชบัญญัติสถาบันการพยาบาล สภากาชาดไทย  พ.ศ. ….**

คณะรัฐมนตรีมีมติอนุมัติหลักการร่างพระราชบัญญัติสถาบันการพยาบาล สภากาชาดไทย  พ.ศ. …. ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดให้สถาบันการพยาบาล สภากาชาดไทย เป็นสถาบันอุดมศึกษาเฉพาะทางด้านวิชาชีพการพยาบาล และมีฐานะเป็นนิติบุคคล อยู่ในกำกับของสภากาชาดไทย

2. สถาบันการพยาบาลฯ มีวัตถุประสงค์เพื่อให้การศึกษา ส่งเสริมและพัฒนาวิชาการ วิชาชีพการพยาบาลชั้นสูง ตลอดจนศาสตร์ที่เกี่ยวข้อง ทำการสอน ทำการวิจัย ให้บริการทางวิชาการแก่สังคม และทะนุบำรุงศิลปวัฒนธรรมตามพันธกิจของสถาบันอุดมศึกษา มีภาระหน้าที่ผลิตบัณฑิตให้สอดคล้องกับแผนยุทธศาสตร์ของสภากาชาดไทย แผนการศึกษาแห่งชาติ และแผนพัฒนาเศรษฐกิจและสังคมแห่งชาติ

3. กำหนดให้มีสภาสถาบัน ประกอบด้วยอุปนายกผู้อำนวยการสภากาชาดไทยเป็นนายกสภาสถาบัน กรรมการสภาสถาบันผู้ทรงคุณวุฒิจำนวนไม่เกิน 7 คน ผู้อำนวยการสถาบันและกรรมการสภาสถาบันซึ่งเลือกกันเองจากคณาจารย์ประจำ จำนวน 2 คน มีอำนาจหน้าที่ในการกำหนดทิศทาง เป้าหมายของสถาบัน และวางนโยบาย รวมทั้งอนุมัติแผนพัฒนาของสถาบันที่เกี่ยวกับการดำเนินการตามวัตถุประสงค์ของสถาบัน ออกข้อบังคับ ระเบียบ และประกาศของสถาบัน เพื่อประโยชน์ในการปฏิบัติงานของสถาบัน ออกข้อบังคับว่าด้วยการบริหารงานบุคคลการเงิน และอนุมัติหลักสูตรการศึกษาและการเปิดสอน รวมทั้งการปรับปรุง การยุบรวม หรือการยกเลิกหลักสูตรการศึกษา

4. กำหนดให้มีสภาวิชาการ ประกอบด้วยผู้อำนวยการสถาบันเป็นประธานสภาวิชาการ และกรรมการสภาวิชาการซึ่งมาจากผู้ทรงคุณวุฒิภายในและภายนอกสถาบัน มีอำนาจหน้าที่เสนอแนะเป้าหมาย นโยบาย มาตรฐาน แนวทางในการพัฒนา และแผนพัฒนาวิชาการของสถาบันต่อสภาสถาบัน

5. กำหนดให้มีคณะกรรมการบริหารสถาบัน มีอำนาจหน้าที่พิจารณาและกลั่นกรองข้อบังคับ ระเบียบ และประกาศของสถาบันเพื่อเสนอต่อสภาสถาบัน ตลอดจนดำเนินการเกี่ยวกับการบริหารสถาบันตามที่สภาสถาบันและผู้อำนวยการสถาบันมอบหมายหรือที่มิได้เป็นอำนาจหน้าที่ของคณะกรรมการใดโดยเฉพาะ โดยมีผู้อำนวยการสถาบันเป็นผู้บังคับบัญชาสูงสุดและรับผิดชอบการบริหารงานของสถาบัน

6. กำหนดให้สถาบันการพยาบาลฯ จัดให้มีการประกันคุณภาพการศึกษาและการวิจัยเพื่อพัฒนาคุณภาพและมาตรฐานการศึกษาของสถาบัน ตามหลักเกณฑ์ และวิธีการที่กำหนดในข้อบังคับของสถาบัน และการประเมินหลักสูตรการศึกษา การเรียนการสอนและการวัดผลตามหลักสูตรนั้น โดยผู้ประเมินซึ่งสภาสถาบันแต่งตั้งจากผู้ซึ่งมิใช่บุคลากรสถาบัน และให้มีการประเมินดังกล่าวทุกห้าปีหรือเร็วกว่านั้นตามที่สภาสถาบันกำหนด แล้วรายงานสภาสถาบันและประกาศให้ทราบเป็นการทั่วไป

7. กำหนดให้ดำเนินการออกข้อบังคับ ระเบียบ ประกาศ และคำสั่งหรือการกำหนดหลักเกณฑ์และวิธีการเพื่อปฏิบัติการตามพระราชบัญญัตินี้ ให้แล้วเสร็จภายในสองปีนับแต่วันที่พระราชบัญญัตินี้ใช้บังคับ ในระหว่างดำเนินการดังกล่าว ให้นำข้อบังคับ ระเบียบ ประกาศ และคำสั่งที่ออกตามพระราชบัญญัติว่าด้วยสภากาชาดไทยเพิ่มเติม พุทธศักราช 2463 ที่ใช้อยู่ในวันก่อนวันที่พระราชบัญญัตินี้ใช้บังคับ มาใช้บังคับโดยอนุโลมเท่าที่ไม่ขัดหรือแย้งกับพระราชบัญญัตินี้

**2. เรื่อง ร่างพระราชกฤษฎีกาว่าด้วยการมอบอำนาจ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาว่าด้วยการมอบอำนาจ (ฉบับที่ ..) พ.ศ. ....ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชบัญญัติดังกล่าว** เป็นการแก้ไขพระราชกฤษฎีกาว่าด้วยการมอบอำนาจ พ.ศ. 2550 เพื่อกำหนดหลักเกณฑ์การมอบอำนาจให้แก่ผู้ดำรงตำแหน่งของส่วนราชการอื่นที่ได้รับคำสั่งให้มาปฏิบัติราชการภายใน รวมทั้งปรับปรุงหลักเกณฑ์การมอบอำนาจของผู้ว่าราชการจังหวัดและการมอบอำนาจให้ปฏิบัติราชการแทนในต่างประเทศให้คล่องตัวชัดเจนมากขึ้น

|  |
| --- |
| **เศรษฐกิจ – สังคม** |

**3. เรื่อง แผนพัฒนาจังหวัด แผนพัฒนากลุ่มจังหวัด (พ.ศ. 2557- 2560) ฉบับทบทวนใหม่ (รอบปี พ.ศ.2560) แผนปฏิบัติราชการประจำปีของจังหวัด แผนปฏิบัติราชการประจำปีของกลุ่มจังหวัด และคำของบประมาณของจังหวัดและกลุ่มจังหวัด ประจำปีงบประมาณ พ.ศ. 2560**

คณะรัฐมนตรีมีมติเห็นชอบในหลักการตามที่เลขาธิการ ก.พ.ร. กรรมการและเลขานุการคณะกรรมการนโยบายการบริหารงานจังหวัดและกลุ่มจังหวัดแบบบูรณาการ (ก.น.จ.) เสนอ ดังนี้

1. แผนพัฒนาจังหวัด จำนวน 76 จังหวัด และแผนพัฒนากลุ่มจังหวัด จำนวน 18 กลุ่มจังหวัด (พ.ศ. 2557 – 2560) ฉบับทบทวนใหม่ (รอบปี พ.ศ. 2560)

2. แผนปฏิบัติราชการประจำปีของจังหวัด 76 จังหวัด และแผนปฏิบัติราชการประจำปีของกลุ่มจังหวัด 18 กลุ่มจังหวัด และคำของบประมาณของจังหวัดและกลุ่มจังหวัด 76 จังหวัด 18 กลุ่มจังหวัด ประจำปีงบประมาณ พ.ศ. 2560

**สาระสำคัญของเรื่อง**

คณะกรรมการนโยบายการบริหารงานจังหวัดและกลุ่มจังหวัดแบบบูรณาการ (ก.น.จ.) รายงานว่า ในการประชุม ก.น.จ. ครั้งที่ 3/2558 ได้มีมติเห็นชอบนโยบายหลักเกณฑ์ และวิธีการในการจัดทำแผนพัฒนาจังหวัด แผนพัฒนากลุ่มจังหวัด (พ.ศ. 2557 – 2560) ฉบับทบทวนใหม่ (รอบปี พ.ศ.2560) และหลักเกณฑ์และแนวทางการกำหนดกรอบการจัดสรรงบประมาณจังหวัดและกลุ่มจังหวัด ประจำปีงบประมาณ พ.ศ. 2560 เพื่อให้จังหวัดและกลุ่มจังหวัดใช้เป็นแนวทางในการจัดทำแผนพัฒนาจังหวัด แผนพัฒนากลุ่มจังหวัด (พ.ศ.2557 – 2560) ฉบับทบทวนใหม่ (รอบปี พ.ศ. 2560) และจัดทำงบประมาณ พ.ศ. 2560

ทั้งนี้ **ภาพรวมของแผนพัฒนาจังหวัด จำนวน 76 จังหวัด และแผนพัฒนากลุ่มจังหวัด จำนวน 18 กลุ่มจังหวัด** ตามที่คณะกรรมการบริหารงานจังหวัดแบบบูรณาการ (ก.บ.จ.) และคณะกรรมการบริหารงานกลุ่มจังหวัดแบบบูรณาการ (ก.บ.ก) ได้ดำเนินการจัดทำ ตามความเห็นของ อ.ก.น.จ. ด้านแผนและด้านงบประมาณ โดยเห็นว่าแผนพัฒนาจังหวัดและกลุ่มจังหวัดมีความสอดคล้องกับยุทธศาสตร์ชาติ วิสัยทัศน์ของประเทศ นโยบายของรัฐบาล ทิศทางการพัฒนาเศรษฐกิจและสังคมแห่งชาติ ตามแผนพัฒนาการเศรษฐกิจและสังคมแห่งชาติ ฉบับที่ 12 รวมถึงแผนรายสาขา/เฉพาะด้านต่าง ๆ เช่น แผนพัฒนาการเกษตร นโยบายโซนนิ่งภาคเกษตร แผนพัฒนาการท่องเที่ยวแห่งชาติ แผนแม่บทการพัฒนาอุตสาหกรรมไทย แผนจัดการคุณภาพสิ่งแวดล้อม แผนแม่บทการบริหารจัดการน้ำ ยุทธศาสตร์การพัฒนาเพื่อเสริมความมั่นคงของชาติ เขตเศรษฐกิจพิเศษ โครงสร้างพื้นฐานด้านคมนาคมขนส่ง สิ่งแวดล้อม (ป่าไม้ ขยะ หมอกควัน) ปรองดองสมานฉันท์ ผังเมือง เป็นต้น รวมทั้งความสอดคล้องกับศักยภาพ โอกาส สภาพปัญหา และความต้องการของประชาชนในพื้นที่

ส่วน**แผนปฏิบัติราชการประจำปีของจังหวัด 76 จังหวัด และแผนปฏิบัติราชการประจำปีของกลุ่มจังหวัด 18 จังหวัด** ประจำปีงบประมาณ พ.ศ. 2560 ประกอบด้วย 1) คำของบประมาณของจังหวัดและกลุ่มจังหวัดประจำปีงบประมาณ พ.ศ. 2560 2) โครงการของกระทรวง กรม ตามแผนพัฒนาจังหวัด/กลุ่มจังหวัด และแผนปฏิบัติราชการประจำปีของจังหวัด/กลุ่มจังหวัด ประจำปีงบประมาณ 2560 จำนวน 8,001 โครงการ 3) โครงการขององค์กรปกครองส่วนท้องถิ่น (อปท.) ตามแผนพัฒนาจังหวัด/กลุ่มจังหวัด และแผนปฏิบัติราชการประจำปีของจังหวัด/กลุ่มจังหวัด ประจำปีงบประมาณ พ.ศ. 2560 จำนวน 4,029 โครงการ

**4. เรื่อง ขออนุมัติโครงการรถไฟฟ้าสายสีชมพู ช่วงแคราย – มีนบุรี และโครงการรถไฟฟ้าสายสีเหลืองช่วงลาดพร้าว – สำโรง**

คณะรัฐมนตรีมีมติอนุมัติตามที่คณะกรรมการนโยบายการให้เอกชนร่วมลงทุนในกิจการของรัฐ เสนอ ดังนี้

1. อนุมัติให้ดำเนินการโครงการรถไฟฟ้าสายสีชมพูฯ และโครงการรถไฟฟ้าสายสีเหลืองฯ เป็นระบบรถไฟฟ้ารางเดี่ยว (Monorail)

2. อนุมัติให้เอกชนร่วมลงทุนโครงการรถไฟฟ้าสายสีชมพูฯ และโครงการรถไฟฟ้าสายสีเหลืองฯ ในรูปแบบ PPP Net Cost โดย**ภาครัฐลงทุนค่างานจัดกรรมสิทธิ์ที่ดินและภาคเอกชนลงทุนค่างานโยธา ค่างานระบบรถไฟฟ้าและขบวนรถไฟฟ้า และค่าจ้างที่ปรึกษาโครงการ รวมทั้งบริหารการเดินรถและซ่อมบำรุงโครงการ** โดยให้เอกชนร่วมลงทุนรวมเป็นเวลา 33 ปี 3 เดือน (ระยะเวลาการก่อสร้าง 3 ปี 3 เดือน และระยะเวลาเดินรถ 30 ปี) และเอกชนเป็นผู้จัดเก็บค่าโดยสารและรับความเสี่ยงด้านจำนวนผู้โดยสารของโครงการ (Ridership Risk) ทั้งนี้ ให้กระทรวงคมนาคม (คค.) และการรถไฟฟ้าขนส่งมวลชนแห่งประเทศไทย (รฟม.) ดำเนินการตามขั้นตอนของพระราชบัญญัติการให้เอกชนร่วมลงทุนฯ ปี 2556 โดยเคร่งครัดต่อไป

**3. อนุมัติค่างานที่เกี่ยวข้องกับการจัดกรรมสิทธิ์ที่ดินและค่าสำรวจอสังหาริมทรัพย์**โครงการรถไฟสีชมพูฯ และโครงการรถไฟฟ้าสายสีเหลืองฯ ในกรอบวงเงินรวมจำนวน 6,847 ล้านบาท และ 6,013 ล้านบาท ตามลำดับ โดยให้สำนักงบประมาณ (สงป.) จัดสรรงบประมาณตามความจำเป็นและเหมาะสมตามแผนการใช้จ่ายเงินจริงต่อไป

**4. อนุมัติกรอบวงเงินสนับสนุนแก่เอกชนเป็นเงินสนับสนุนค่างานโยธาในวงเงินไม่เกิน 20,135 ล้านบาท สำหรับโครงการรถไฟฟ้าสายสีชมพูฯ และไม่เกิน 22,354 ล้านบาท สำหรับโครงการรถไฟฟ้าสายสีเหลืองฯ** ที่เป็นมูลค่าปัจจุบันตามที่ตกลงในสัญญาสัมปทาน โดยทยอยจ่ายให้เอกชนหลังจากเริ่มเปิดเดินรถแล้ว และแบ่งจ่ายเป็นรายปี โดยกำหนดระยะเวลาแบ่งจ่ายไม่ต่ำกว่า 10 ปี ทั้งนี้ มอบหมายให้กระทรวงการคลัง (กค.) และ สงป. ร่วมพิจารณาแหล่งเงินและรูปแบบที่เหมาะสมสำหรับการจ่ายเงินสนับสนุนแก่เอกชนต่อไป

5. มอบหมายให้ คค. และ รฟม. รับไปดำเนินการ ดังนี้

5.1 กำกับดูแลให้โครงการรถไฟฟ้าสายอื่น ๆ สามารถเปิดให้บริการได้ตามแผนงาน เพื่อลดความเสี่ยงด้านปริมาณผู้โดยสาร และพิจารณาความเหมาะสมของอัตราค่าโดยสารที่จะเป็นประโยชน์กับโครงการและสามารถช่วยลดภาระเงินสนับสนุนจากภาครัฐ รวมทั้งเร่งดำเนินการใช้ระบบตั๋วร่วมและการกำหนดอัตราค่าโดยสารที่เหมาะสมในภาพรวม ทั้งในระบบรถไฟฟ้าและระบบขนส่งมวลชนรูปแบบอื่น ตลอดจนเร่งรัดการปฏิรูปเส้นทางเดินรถโดยสารสาธารณะให้สอดคล้องกับเส้นทางและระยะเวลาการเปิดให้บริการรถไฟฟ้าสายต่าง ๆ ให้แล้วเสร็จโดยเร็ว

5.2 พิจารณารูปแบบลักษณะการจ่ายเงินสนับสนุนแก่เอกชนที่สามารถส่งเสริม การประเมินผลการดำเนินงานตามตัวชี้วัด (KPI) ของโครงการ เพื่อให้เอกชนเกิดแรงจูงใจในการพัฒนาระบบให้มีประสิทธิภาพสูงสุด และเมื่อเอกชนมีผลประกอบการเกินกว่าระดับที่ตกลงกันแล้ว ก็ควรพิจารณาความเหมาะสมในการกำหนดส่วนแบ่งรายได้จากผลประกอบการที่ดีขึ้นด้วย

5.3 เร่งจัดทำแผนการดำเนินโครงการในรายละเอียดให้ชัดเจนโดยเฉพาะแผนการจัดกรรมสิทธิ์ที่ดิน และพิจารณาวงเงินขอรับจัดสรรงบประมาณสำหรับจัดกรรมสิทธิ์ที่ดินให้เพียงพอและสอดคล้องกับขั้นตอน/ระยะเวลาการดำเนินโครงการ รวมทั้งประสานกระทรวงมหาดไทย (มท.) และ/หรือหน่วยงานที่เกี่ยวข้อง เพื่อพิจารณากำหนดการใช้ประโยชน์ที่ดินตามแนวเส้นทางรถไฟฟ้าให้สามารถรองรับการขยายตัวของเมืองได้มากขึ้นต่อไป

**สาระสำคัญของเรื่อง**

**โครงการรถไฟฟ้าสายสีชมพู ช่วงแคราย – มีนบุรี มีวัตถุประสงค์** **เพื่อรองรับการเดินทางของประชาชนที่อยู่อาศัยด้านตะวันออกของกรุงเทพมหานคร (เขตมีนบุรี) และด้านตะวันตกเชื่อมกับเขตจังหวัดนนทบุรี** ให้เดินทางได้สะดวกรวดเร็ว โดยขนส่งผู้โดยสารให้กับระบบหลัก 4 เส้นทาง ได้แก่ 1) รถไฟฟ้าสายสีม่วง (แผนเปิดให้บริการปี 2559) 2) รถไฟฟ้าชานเมืองสายสีแดงเข้ม (แผนเปิดให้บริการปี 2562) 3) รถไฟฟ้าสายสีเขียวเข้ม (แผนเปิดให้บริการปี 2563) และ 4) รถไฟฟ้าสายสีส้ม (แผนเปิดให้บริการปี 2565)

**โครงการรถไฟฟ้าสายสีเหลืองช่วงลาดพร้าว – สำโรง มีวัตถุประสงค์ เพื่อรองรับการเดินทางของประชาชนที่อยู่อาศัยด้านตะวันออกของกรุงเทพมหานคร** ให้สามารถเดินทางเข้าออกใจกลางกรุงเทพมหานครได้สะดวก รวดเร็ว และลดการใช้รถยนต์ส่วนตัว โดยขนส่งผู้โดยสารให้กับระบบหลัก 4 เส้นทาง ได้แก่ 1) รถไฟฟ้ามหานครสายเฉลิมรัชมงคล (รถไฟฟ้าสายสีน้ำเงิน) (เปิดให้บริการแล้ว) 2) รถไฟฟ้าสายสีส้ม (แผนเปิดให้บริการปี 2565) 3) รถไฟฟ้าเชื่อมต่อท่าอากาศยานสุวรรณภูมิ (Airport Rail Link : ARL) (เปิดให้บริการแล้ว) และ 4) รถไฟฟ้าสายสีเขียวเข้ม (แผนเปิดให้บริการปี 2563) **เพื่อแก้ไขปัญหาสภาพการจราจรติดขัดโดยเฉพาะบนช่วงถนนลาดพร้าวและบริเวณแยกบางกะปิและลำสาลีรวมทั้งให้ประชาชนในพื้นที่จังหวัดสมุทรปราการซึ่งเป็นแหล่งอุตสาหกรรมหนาแน่นสามารถเดินทางเข้าออกเมืองได้สะดวกมากขึ้น**

**5. เรื่อง ขอแก้ไขมติคณะรัฐมนตรีเมื่อวันที่ 24 พฤศจิกายน 2558 ที่เกี่ยวข้องกับการดำเนินงานตามโครงการมาตรการส่งเสริมความเป็นอยู่ระดับตำบล เฉพาะโครงการที่จะต้องขอใช้พื้นที่เพื่อดำเนินโครงการ**

          คณะรัฐมนตรีมีมติอนุมัติตามที่กระทรวงมหาดไทย (มท.) เสนอ ดังนี้

          1. อนุมัติการขยายระยะเวลาการดำเนินการตามโครงการมาตรการส่งเสริมความเป็นอยู่ระดับตำบล เฉพาะโครงการที่จะต้องขอใช้พื้นที่ (ป่าสงวนแห่งชาติและที่ดินในเขตอุทยานแห่งชาติ) จากหน่วยงานที่มีหน้าที่พิจารณาตามกฎหมาย

          2. ให้กระทรวงทรัพยากรธรรมชาติและสิ่งแวดล้อมกำกับดูแลให้หน่วยงานที่เกี่ยวข้องเร่งรัดการอนุญาตใช้พื้นที่เพื่อดำเนินการโครงการมาตรการส่งเสริมความเป็นอยู่ระดับตำบล (ตำบลละ 5 ล้านบาท) ทั้งนี้ ต้องปฏิบัติให้เป็นไปตามกฎหมาย ระเบียบ และมติคณะรัฐมนตรีที่เกี่ยวข้องต่อไปด้วย

**สาระสำคัญของเรื่อง**

          มท. รายงานว่า ได้เร่งรัดการดำเนินการตามมาตรการส่งเสริมความเป็นอยู่ระดับตำบล (ตำบลละ 5 ล้านบาท) อย่างต่อเนื่องและจากการดำเนินการพบปัญหากรณีการขอใช้พื้นที่ในเขตป่าสงวนแห่งชาติ และการขอใช้พื้นที่ในเขตอุทยานแห่งชาติ เนื่องจากการดำเนินโครงการดังกล่าวเป็นไปตามความต้องการของประชาชนในพื้นที่ การทำโครงการจึงต้องดำเนินการในเขตพื้นที่ดังกล่าว ไม่สามารถใช้พื้นที่อื่นได้ ซึ่งกระบวนการในการขอใช้พื้นที่ในเขตป่าสงวนแห่งชาติและการขอใช้พื้นที่ในเขตอุทยานแห่งชาติ จะมีขั้นตอนและกระบวนการพิจารณาของส่วนราชการที่แตกต่างกัน ดังนี้

          1. ที่ดินในเขตป่าสงวนแห่งชาติ ตามพระราชบัญญัติป่าสงวนแห่งชาติ พ.ศ. 2507 มาตรา 13 ทวิ บัญญัติให้กรมป่าไม้กำหนดขั้นตอนระยะเวลาดำเนินการ เริ่มตั้งแต่การยื่นขอใช้พื้นที่ การนัดเจ้าหน้าที่เพื่อทำการตรวจสอบเขตพื้นที่ร่วมกันของเจ้าหน้าที่ การตรวจสอบผลกระทบที่จะเกิดขึ้น จนถึงขั้นตอนการส่งเรื่องให้กรมป่าไม้เพื่อพิจารณา รวมต้องใช้ระยะเวลาประมาณ 52 วันต่อโครงการ

          2. ที่ดินในเขตอุทยานแห่งชาติ ตามพระราชบัญญัติอุทยานแห่งชาติ พ.ศ. 2504 มาตรา 19 บัญญัติให้กรมอทุยานแห่งชาติ สัตว์ป่า และพันธุ์พืชกำหนดขั้นตอนระยะเวลาดำเนินการตั้งแต่การยื่นขอใช้พื้นที่ การตรวจสอบพื้นที่โดยสำนักบริหารพื้นที่อนุรักษ์ การจัดทำผัง การขอความเห็นของหัวหน้าอุทยานแห่งชาติ การจัดทำผลกระทบ เพื่อรวบรวมส่งเรื่องให้กรมอุทยานแห่งชาติ สัตว์ป่า และพันธุ์พืชพิจารณา ซึ่งโดยรวมต้องใช้ระยะเวลาประมาณ 30 วัน ต่อโครงการ

          ทั้งนี้ เมื่อโครงการได้รับการพิจารณาให้ใช้พื้นที่เพื่อดำเนินโครงการแล้ว อำเภอจะต้องดำเนินการจัดซื้อจัดจ้าง และใช้เวลาดำเนินการจนแล้วเสร็จ

**6. เรื่อง การขอแก้ไขมติคณะรัฐมนตรีเมื่อวันที่ 24 พฤศจิกายน 2558 ที่เกี่ยวข้องกับการดำเนินงานตามโครงการมาตรการส่งเสริมความเป็นอยู่ระดับตำบล และมติคณะรัฐมนตรีเมื่อวันที่ 5 มกราคม 2559 ในส่วนที่เกี่ยวข้องกับโครงการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน และการสนับสนุนการจัดหาเครื่องจักรกลการเกษตรให้แก่กลุ่มสหกรณ์/กลุ่มเกษตรกรตามมาตรการสำคัญเร่งด่วนเพื่อช่วยเหลือเกษตรกร**

           คณะรัฐมนตรีมีมติอนุมัติตามที่กระทรวงมหาดไทย (มท.) เสนอ ดังนี้

          1. อนุมัติให้ขยายระยะเวลาดำเนินการโครงการมาตรการส่งเสริมความเป็นอยู่ระดับตำบล โครงการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน และการสนับสนุนการจัดหาเครื่องจักรกลการเกษตรให้แก่กลุ่มสหกรณ์/กลุ่มเกษตรกร เฉพาะโครงการที่ได้มีการก่อหนี้ผูกพันจนถึงขั้นจองเงินในระบบ PO (Purchase Order) ภายในวันที่ 31 มีนาคม 2559 โดยแก้ไขมติคณะรัฐมนตรีเมื่อวันที่ 24 พฤศจิกายน 2558 และวันที่ 5 มกราคม 2559 ซึ่งกำหนดให้การดำเนินโครงการและเบิกจ่ายงบประมาณ จาก “ให้แล้วเสร็จภายในวันที่ 31 มีนาคม 2559” เป็น “ให้การดำเนินโครงการและเบิกจ่ายงบประมาณให้แล้วเสร็จตามสัญญา (คาดว่าจะไม่เกินเดือนมิถุนายน 2559)”

          2. อนุมัติให้ขยายระยะเวลาการเบิกจ่ายในส่วนของค่าใช้จ่ายบริหารจัดการโครงการตามมาตรการส่งเสริมความเป็นอยู่ระดับตำบล (ตำบลละ 5 ล้านบาท) และโครงการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืนได้จนถึงเสร็จสิ้นโครงการ รวมถึงการติดตามประเมินผลโครงการซึ่งจะต้องดำเนินการภายหลังเสร็จสิ้นการดำเนินโครงการตามสัญญา

          3. สำหรับการบริหารจัดการทรัพย์สินที่เกิดจากมาตรการฯ การใช้ประโยชน์การบำรุงรักษา รวมถึงการโอนทรัพย์สินให้ส่วนราชการเพื่อให้เกิดประโยชน์สูงสุดต่อทางราชการให้เป็นไปตามความเห็นของกระทรวงการคลัง

**7. เรื่อง การนำเข้าหัวพันธุ์มันฝรั่ง หัวมันฝรั่งสดเพื่อแปรรูป ตามพันธกรณีความตกลงระหว่างประเทศปี 2559**

คณะรัฐมนตรีมีมติเห็นชอบตามที่รัฐมนตรีว่าการกระทรวงเกษตรและสหกรณ์ ประธานกรรมการนโยบายและแผนพัฒนาการเกษตรและสหกรณ์เสนอ ดังนี้

1. เห็นชอบการเปิดตลาดหัวพันธุ์มันฝรั่ง ตามข้อผูกพันองค์การการค้าโลก (WTO) ปี 2559 ไม่จำกัดจำนวน อัตราภาษีในโควตาร้อยละ 0 (ตามข้อผูกพันร้อยละ 27) และอัตราภาษีนอกโควตาร้อยละ 125 โดยให้อยู่ภายใต้เงื่อนไขที่คณะอนุกรรมการจัดการการผลิตและการตลาดกระเทียม หอมแดง หอมใหญ่ และมันฝรั่ง กำหนด และให้การนำเข้ามีผลย้อนหลังตั้งแต่วันที่ 1 มกราคม 2559

2. เห็นชอบการเปิดตลาดหัวมันฝรั่งสดเพื่อแปรรูป ตามข้อผูกพัน WTO ปี 2559 ปริมาณในโควตา 45,000 ตัน อัตราภาษีในโควตาร้อยละ 27 และนอกโควตาร้อยละ 125 โดยให้อยู่ภายใต้เงื่อนไขที่คณะอนุกรรมการจัดการการผลิตและการตลาดกระเทียม หอมแดง หอมหัวใหญ่ และมันฝรั่ง กำหนด

**8. เรื่อง การกำหนดอัตราค่าจ้างตามมาตรฐานฝีมือ**

คณะรัฐมนตรีมีมติรับทราบการกำหนดอัตราค่าจ้างตามมาตรฐานฝีมือตามที่กระทรวงแรงงาน (รง.) เสนอ รวม 5 กลุ่มอุตสาหกรรม 20 สาขาอาชีพ โดยให้มีผลใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป ดังนี้

|  |  |  |
| --- | --- | --- |
| **กลุ่มอุตสาหกรรม / สาขาอาชีพ** | **อัตราค่าจ้าง**  **ไม่น้อยกว่าวันละ (บาท)** | |
| **ระดับ 1** | **ระดับ 2** |
| **ไฟฟ้าและอิเล็กทรอนิกส์** |  |  |
| 1. พนักงานประกอบอุปกรณ์ไฟฟ้าแสงสว่าง | 360 | 430 |
| 1. พนักงานประกอบมอเตอร์สำหรับเครื่องใช้ไฟฟ้า | 370 | 445 |
| 1. ช่างเทคนิคบำรุงรักษาเครื่องจักรกลสำหรับอุตสาหรรมไฟฟ้าและอิเล็กทรอนิกส์ | 410 | 490 |
| 1. ช่างเทคนิคระบบรักษาความปลอดภัย | 400 | 480 |
| **ชิ้นส่วนและอะไหล่ยานยนต์** |  |  |
| 1. ช่างกลึงสำหรับอุตสาหกรรมผลิตชิ้นส่วนยานยนต์ | 400 | 480 |
| 1. ช่างเชื่อมมิก – แม็กสำหรับอุตสาหกรรมผลิตชิ้นส่วนยานยนต์ | 400 | 480 |
| 1. ช่างเทคนิคบำรุงรักษาเครื่งอจักรกลสำหรับอุตสาหกรรมผลิตชิ้นส่วนยานยนต์ | 400 | 480 |
| 1. ช่างเทคนิคเครื่องกลึงอัตโนมัติสำหรับอุตสาหกรรมผลิตชิ้นส่วนยานยนต์ | 400 | 480 |
| **ยานยนต์** |  |  |
| 1. ช่างเทคนิคพ่นสีตัวถังสำหรับอุตสาหกรรมผลิตรถยนต์ | 400 | 480 |
| 1. ช่างเทคนิคพ่นซีลเลอร์ตัวถังสำหรับอุตสาหกรรมผลิตรถยนต์ | 400 | 480 |
| 1. พนักงานประกันคุณภาพผลิตภัณฑ์ยานยนต์ (ขั้นสุดท้าย) | 400 | 480 |
| 1. พนักงานประกันคุณภาพผลิตภัณฑ์ยานยนต์ (ขั้นสุดท้าย) | 400 | 480 |
| **อัญมณี** |  |  |
| 1. ช่างเจียระไนพลอย | 420 | 550 |
| 1. ช่างหล่อเครื่องประดับ | 420 | 550 |
| 1. ช่างตกแต่งเครื่องประดับ | 420 | 550 |
| 1. ช่างฝังอัญมณีบนเครื่องประดับ | 420 | 550 |
| **โลจิสติกส์** |  |  |
| 1. นักบริหารขนส่งสินค้าทางถนน | 415 | 500 |
| 1. ผู้ควบคุมรถยกสินค้าขนาดไม่เกิน 10 ตัน | 360 | 430 |
| 1. ผู้ควบคุมสินค้าคงคลัง | 350 | 420 |
| 1. ผู้ปฏิบัติการคลังสินค้า | 340 | 410 |

ทั้งนี้ การกำหนดอัตราค่าจ้างตามมาตรฐานฝีมือจะทำให้แรงงานไทยมีรายได้ที่เหมาะสม เป็นธรรม สอดคล้องกับทักษะฝีมือ ความรู้ ความสามารถ และการจ้างงานในตลาดแรงงาน อีกทั้งเป็นการส่งเสริมให้แรงงานไทยมีการพัฒนาฝีมือแรงงานและมีผลิตภาพแรงงานเพิ่มขึ้น เพื่อเพิ่มศักยภาพแรงงานไทยให้เป็นที่ยอมรับทั้งในประเทศและต่างประเทศ นอกจากนี้ ยังสอดรับกับนโยบายรัฐบาลที่ให้ความสำคัญกับการพัฒนาฝีมือแรงงาน เพื่อรองรับ 10 อุตสาหกรรมเป้าหมาย ซึ่งจะทำให้ประเทศไทยสามารถผลักดันการเจริญเติบโตทางเศรษฐกิจ ได้ใน 2 รูปแบบ คือ รูปแบบที่ 1 การต่อยอด 5 อุตสาหกรรมที่มีศักยภาพ ซึ่งเป็นการลงทุนในกลุ่มอุตสาหกรรมที่มีอยู่แล้วในประเทศ ได้แก่ อุตสาหกรรมยานยนต์สมัยใหม่ อุตสาหกรรมอิเล็กทรอนิกส์อัจฉริยะ อุตสาหกรรมการท่องเที่ยวกลุ่มรายได้ดีและการท่องเที่ยวเชิงการเกษตรและเทคโนโลยีชีวภาพ และอุตสาหกรรมการแปรรูปอาหาร และรูปแบบที่ 2 การเติม 5 อุตสาหกรรมอนาคต ซึ่งเป็นการลงทุนในอุตสาหกรรมใหม่ เพื่อเปลี่ยนรูปแบบสินค้าและเทคโนโลยี ได้แก่ อุตสาหกรรมหุ่นยนต์ อุตสาหกรรมการบินและโลจิสติกส์ อุตสาหกรรมเชื้อเพลิงชีวภาพและ เคมีชีวภาพ อุตสาหกรรมดิจิตอล และอุตสาหกรรมการแพทย์ครบวงจร โดยอุตสาหกรรมดังกล่าว เป็นอุตสาหกรรมที่มีศักยภาพและเป็นที่สนใจของนักลงทุนทั่วโลก ซึ่งจะมีบทบาทสำคัญในการผลักดันเศรษฐกิจของไทยในอนาคต

**9. เรื่อง การดำเนินการป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559**

คณะรัฐมนตรีมีมติรับทราบแผนบูรณาการป้องกันและลดอุบัติเหตุทางถนนในช่วงเทศกาลสงกรานต์ พ.ศ. 2559 ตามที่กระทรวงมหาดไทย (มท.) เสนอ

**สาระสำคัญของเรื่อง**

**1.** **ชื่อในการรณรงค์ป้องกันและลดอุบัติเหตุทางถนนช่วงเทศกาลสงกรานต์ พ.ศ. 2559** ใช้ชื่อว่า“สงกรานต์ปลอดภัย ส่งเสริมวัฒนธรรมไทย สร้างวินัยจราจร”

**2. ช่วงเวลาดำเนินการ** แบ่งออกเป็น 2 ช่วง ดังนี้

2.1 ช่วงการรณรงค์และเสริมสร้างวินัย ระหว่างวันที่ 15 กุมภาพันธ์ - 17 เมษายน 2559 และดำเนินการอย่างต่อเนื่องจนถึงวันที่ 31 ธันวาคม 2559

2.2 ช่วงควบคุมเข้มข้น ระหว่างวันที่ 11 - 17 เมษายน 2559

**3. เป้าหมายการดำเนินงาน**

3.1 เพื่อส่งเสริมวัฒนธรรมความปลอดภัยทางถนนในช่วงเทศกาลสงกรานต์ พ.ศ. 2559

3.2 จำนวนการเกิดอุบัติเหตุทางถนน จำนวนผู้เสียชีวิต และจำนวนผู้บาดเจ็บ (Admit) ลดลงให้เหลือน้อยที่สุด โดยให้จังหวัด อำเภอ และองค์กรปกครองส่วนท้องถิ่น เป็นผู้กำหนดเป้าหมายการดำเนินงานด้วยตนเอง

**4. มาตรการป้องกันและลดอุบัติเหตุทางถนน** ประกอบด้วย

**4.1 มาตรการด้านการบริหารจัดการ**

4.1.1 ให้ศูนย์อำนวยการความปลอดภัยทางถนนจังหวัด และศูนย์อำนวยการความปลอดภัยทางถนนกรุงเทพมหานคร เป็นเจ้าภาพหลักบูรณาการการดำเนินงานร่วมกับทุกภาคส่วน ในลักษณะยึดพื้นที่เป็นตัวตั้ง (Area Approach) โดยให้นำข้อมูลสถิติอุบัติเหตุทางถนนในพื้นที่มาวิเคราะห์ เพื่อจัดทำแผนปฏิบัติการ แนวทางมาตรการแก้ไขปัญหาให้ตรงกับสภาพข้อเท็จจริงในพื้นที่

4.1.2 ให้หน่วยงานที่เกี่ยวข้อง มอบหมายหน่วยงานและเจ้าหน้าที่ผู้รับผิดชอบอย่างชัดเจน และอำนวยการ กำกับ ติดตาม ประสานการปฏิบัติ และติดตามประเมินผลการดำเนินการช่วงเทศกาลสงกรานต์ พ.ศ. 2559 ให้เป็นไปอย่างมีประสิทธิภาพ

4.1.3 ให้ศูนย์อำนวยการความปลอดภัยทางถนนจังหวัด และศูนย์อำนวยการความปลอดภัยทางถนนกรุงเทพมหานคร นำนโยบายและแนวทาง “ประชารัฐ” ของรัฐบาลมาใช้เป็นกลไกในการควบคุมปัจจัยเสี่ยงและเฝ้าระวัง กำกับ ป้องปรามผู้ที่มีพฤติกรรมเสี่ยงในพื้นที่ โดยจัดตั้ง “ด่านชุมชน” เพื่อลดปัจจัยเสี่ยงต่างๆ ในพื้นที่ 1 หมู่บ้าน หรือ 1 ชุมชน 1 ด่านชุมชน และจัดทำประชาคม เพื่อกำหนด “กติกาหรือธรรมนูญชุมชน/หมู่บ้าน” ให้ประชาชนในพื้นที่มีส่วนร่วมรับผิดชอบและถือปฏิบัติ รวมทั้งกำหนดบริเวณพื้นที่เล่นน้ำสงกรานต์ที่มีความปลอดภัยและปลอดเครื่องดื่มแอลกอฮอล์ทุกชนิด (Zoning) และวิธีปฏิบัติในการเล่นน้ำสงกรานต์ที่ปลอดภัย

4.1.4 ให้หน่วยงานที่เกี่ยวข้อง จังหวัด และกรุงเทพมหานคร พิจารณาหามาตรการแนวทางในการดูแลความปลอดภัยของนักท่องเที่ยวทั้งชาวไทยและชาวต่างชาติในช่วงเทศกาลสงกรานต์ พ.ศ. 2559 ทั้งความปลอดภัยในชีวิตและทรัพย์สิน และความปลอดภัยในการสัญจร ทั้งทางบก ทางราง ทางน้ำ และทางอากาศ

4.1.5 ให้ศูนย์อำนวยการความปลอดภัยทางถนนจังหวัด และศูนย์อำนวยการความปลอดภัยทางถนนกรุงเทพมหานคร ให้ความสำคัญในการจัดพื้นที่เล่นน้ำสงกรานต์ที่มีความปลอดภัยและปลอดเครื่องดื่มแอลกอฮอล์ทุกชนิด (Zoning) และวิธีการเล่นน้ำสงกรานต์ตามวิถีไทย รวมทั้งให้มีมาตรการห้ามการเล่นน้ำ

บนท้องถนนทั่วไป

4.1.6 ให้หน่วยงานทั้งภาครัฐ ภาคเอกชน ภาคประชาสังคม กำหนดมาตรการองค์กรและบทลงโทษ เพื่อสร้างจิตสำนึกและความตระหนักในการใช้รถใช้ถนน และป้องกันพฤติกรรมเสี่ยงที่อาจก่ออุบัติเหตุทางถนนของบุคลากรในองค์กร และเผยแพร่ประชาสัมพันธ์ให้รับทราบและปฏิบัติตามมาตรการองค์กรอย่างเคร่งครัด

4.1.7 ให้ศูนย์อำนวยการความปลอดภัยทางถนนจังหวัด และศูนย์อำนวยการความปลอดภัยทางถนนกรุงเทพมหานคร ร่วมกับหน่วยงานที่เกี่ยวข้องจัดตั้งทีมสืบสวนอุบัติเหตุกรณีเกิดอุบัติเหตุกับเด็กที่เมาสุราแล้วขับขี่ยานพาหนะ โดยให้มีการสืบสวนถึงแหล่งจำหน่ายหรือสถานประกอบการที่จำหน่ายสุราให้เด็กที่ประสบอุบัติเหตุ รวมถึงให้เอาผิดกับผู้ปกครองตามพระราชบัญญัติคุ้มครองเด็ก พ.ศ. 2546 และกฎหมายที่เกี่ยวข้อง

4.1.8 ให้ศูนย์อำนวยการความปลอดภัยทางถนนจังหวัด บูรณาการข้อมูลการเกิดอุบัติเหตุทางถนน จำนวนผู้เสียชีวิต และจำนวนผู้บาดเจ็บ ร่วมกันระหว่างตำรวจ สาธารณสุข และอำเภอ ก่อนที่จะรายงานมายังศูนย์อำนวยการความปลอดภัยทางถนนส่วนกลาง เพื่อให้ข้อมูลเป็นเอกภาพเดียวกัน

**4.2 มาตรการด้านถนนและการสัญจรอย่างปลอดภัย**

4.2.1 ให้ศูนย์อำนวยการความปลอดภัยทางถนนจังหวัด ประสานหน่วยงานที่มีอำนาจหน้าที่ควบคุมดูแลถนนตามกฎหมายให้ตรวจสอบจุดเสี่ยง จุดอันตราย จุดที่เกิดอุบัติเหตุบ่อยครั้ง และจุดที่เกิดอุบัติเหตุใหญ่ในถนนที่รับผิดชอบ และเร่งปรับปรุง และแก้ไขให้มีความปลอดภัยในการสัญจร

4.2.2 ให้ศูนย์อำนวยการความปลอดภัยทางถนนจังหวัด และหน่วยงานที่เกี่ยวข้องเตรียมช่องทางพิเศษ (Reversible Lane) ทางเลี่ยง ทางลัด พร้อมป้ายแนะนำและบอกระยะทาง เพื่ออำนวยความสะดวกด้านจราจรแก่ประชาชน รวมทั้งสนับสนุนเจ้าหน้าที่และวัสดุอุปกรณ์ในการปฏิบัติ

4.2.3 ให้จังหวัดที่มีทางรถไฟผ่านในพื้นที่และกรุงเทพมหานคร ดำเนินการสำรวจตรวจสอบ จุดตัดทางรถไฟที่ได้รับอนุญาตและไม่ได้รับอนุญาต (ทางลักผ่าน) และกำหนดมาตรการ แนวทางในการป้องกันแก้ไขปัญหาจุดตัดทางรถไฟที่ไม่มีความปลอดภัยในการสัญจร

4.2.4 ให้หน่วยงานที่เกี่ยวข้อง จังหวัด กรุงเทพมหานคร และองค์กรปกครองส่วนท้องถิ่น ดำเนินการสำรวจ ตรวจสอบลักษณะทางกายภาพของถนน สิ่งอันตรายข้างทาง (Roadside Hazards) ที่อยู่

ในความรับผิดชอบ และดำเนินการซ่อมแซมและบำรุงถนนให้มีสภาพที่สมบูรณ์ ตลอดจนปรับปรุงสภาพสิ่งแวดล้อมอันตรายข้างทางให้มีความปลอดภัยในการสัญจร อย่าให้เป็นสาเหตุหลักของการเกิดอุบัติเหตุทางถนน

4.2.5 ให้หน่วยงานที่เกี่ยวข้อง จังหวัด และกรุงเทพมหานคร สำรวจตรวจสอบ ป้ายเตือน ป้ายสัญลักษณ์ต่างๆ สัญญาณจราจร ไฟส่องสว่าง เพื่อดำเนินการปรับปรุงแก้ไขให้มีความสมบูรณ์ และติดตั้งในบริเวณที่เหมาะสมมองเห็นได้ชัดเจน

4.2.6 ให้หน่วยงานที่เกี่ยวข้อง จังหวัด และกรุงเทพมหานคร ขอความร่วมมือผู้รับจ้างก่อสร้างหรือซ่อมแซมถนน เร่งดำเนินการให้แล้วเสร็จและคืนพื้นผิวจราจรก่อนเทศกาลสงกรานต์ และกรณี

ยังไม่แล้วเสร็จให้ติดตั้งเครื่องหมาย สัญลักษณ์ให้ชัดเจนในระยะที่ปลอดภัย เพื่อแจ้งผู้ใช้เส้นทางล่วงหน้าก่อนถึงบริเวณก่อสร้าง

4.2.7 ให้ศูนย์อำนวยการความปลอดภัยทางถนนจังหวัด หน่วยงานทหาร และหน่วยงานที่เกี่ยวข้อง พิจารณาจัดจุดพักรถเพิ่มเติม พร้อมสิ่งอำนวยความสะดวกตามความเหมาะสม

**4.3 มาตรการด้านยานพาหนะที่ปลอดภัย**

4.3.1 ให้หน่วยงานที่เกี่ยวข้องตรวจสอบมาตรฐานความปลอดภัยของยานพาหนะทุกประเภทให้ถูกต้องตามระเบียบ กฎหมายที่เกี่ยวข้อง

4.3.2 ให้จังหวัดและหน่วยงานที่เกี่ยวข้องกำหนดมาตรการ แนวทาง เพื่อกำกับ ควบคุมดูแล ทั้งรถโดยสารสาธารณะและรถโดยสารไม่ประจำทาง เพื่อให้เกิดการขับขี่ที่ปลอดภัย

4.3.3 ให้จังหวัด กรุงเทพมหานคร และหน่วยงานที่เกี่ยวข้อง ขอความร่วมมือกลุ่มผู้ประกอบการขนส่งด้วยรถบรรทุกให้หยุดประกอบกิจการหรือหลีกเลี่ยงการใช้รถบรรทุกในช่วงเทศกาลสงกรานต์พ.ศ. 2559

**4.4 มาตรการด้านผู้ใช้รถใช้ถนนอย่างปลอดภัย**

4.4.1 ให้หน่วยงานที่เกี่ยวข้องบังคับใช้กฎหมายอย่างเคร่งครัด จริงจัง และต่อเนื่อง อาทิ พระราชบัญญัติจราจรทางบก พ.ศ. 2522 คำสั่งหัวหน้าคณะรักษาความสงบแห่งชาติ ที่ 46/2558 ลงวันที่ 30 ธันวาคม 2558 เรื่อง มาตรการแก้ไขปัญหาอันเกิดจากการขับขี่ยานพาหนะ พระราชบัญญัติทางหลวง พ.ศ. 2535 พระราชบัญญัติการขนส่งทางบก พ.ศ. 2522 พระราชบัญญัติควบคุมเครื่องดื่มแอลกอฮอล์ พ.ศ. 2551 และพระราชบัญญัติคุ้มครองเด็ก พ.ศ. 2546 เป็นต้น

4.4.2 ให้จังหวัดและหน่วยงานที่เกี่ยวข้องควบคุมการเข้าถึงเครื่องดื่มแอลกอฮอล์อันนำไปสู่การลดปัจจัยเสี่ยงการเกิดอุบัติเหตุที่เกิดจากการเมาแล้วขับ

4.4.3 ให้หน่วยงานที่เกี่ยวข้อง และหน่วยงานปกครองในพื้นที่ รณรงค์ประชาสัมพันธ์ผ่านสื่อทุกช่องทางอย่างต่อเนื่อง เพื่อสร้างจิตสำนึกความตระหนักในการใช้รถใช้ถนนและความปลอดภัยในชีวิตและทรัพย์สินของประชาชน

4.4.4 ให้จังหวัด และหน่วยงานที่เกี่ยวข้อง รณรงค์ให้ผู้ขับขี่ตรวจสอบสภาพรถ เส้นทางสัญจร และเตรียมความพร้อมสภาพร่างกายก่อนออกเดินทาง

**4.5 มาตรการด้านการตอบสนองหลังเกิดอุบัติเหตุ**

4.5.1 จัดเตรียมความพร้อมของโรงพยาบาล แพทย์ พยาบาล และหน่วยบริการการแพทย์ฉุกเฉิน ระบบการติดต่อสื่อสาร การสั่งการ ประสานงาน และการแบ่งมอบพื้นที่ความรับผิดชอบของหน่วยบริการการแพทย์ฉุกเฉินในเครือข่ายและดำเนินการช่วยเหลือผู้ประสบอุบัติเหตุทางถนน

4.5.2 จัดเตรียมความพร้อมของหน่วยกู้ชีพ และกู้ภัย ทั้งด้านบุคลากร เครื่องมือวัสดุอุปกรณ์ การสั่งการ ระบบการติดต่อสื่อสาร และดำเนินการช่วยเหลือผู้ประสบอุบัติเหตุทางถนน

4.5.3 จัดเตรียมความพร้อมของระบบการช่วยเหลือผู้ประสบเหตุ ณ จุดเกิดเหตุของแต่พื้นที่

4.5.4 การให้ความช่วยเหลือและเยียวยาหลังเกิดอุบัติเหตุ และประชาสัมพันธ์ระบบการช่วยเหลือต่างๆ ที่ผู้ประสบเหตุควรจะได้รับ

4.5.5 ประชาสัมพันธ์ให้ผู้ขับขี่ยานพาหนะทำประกันภัยตามพระราชบัญญัติคุ้มครองผู้ประสบภัยจากรถ พ.ศ. 2535 (ประกันภัย พ.ร.บ.)

**10. เรื่อง แผนอำนวยความสะดวก ปลอดภัยและมั่นคง รองรับการเดินทางของประชาชนช่วงเทศกาลสงกรานต์ 2559 ของกระทรวงคมนาคม**

คณะรัฐมนตรีมีมติรับทราบแผนอำนวยความสะดวก ปลอดภัยและมั่นคง รองรับการเดินทางของประชาชนช่วงเทศกาลสงกรานต์ 2559 ของกระทรวงคมนาคม (คค.) ตามที่ คค. เสนอ

**สาระสำคัญของแผนอำนวยความสะดวก รองรับการเดินทางของประชาชนช่วงเทศกาลสงกรานต์ 2559**

1. **การจัดบริการขนส่งสาธารณะ** จัดเตรียมพื้นที่สถานีขนส่งชานชาลาและพื้นที่จอดรถสำรองให้

เพียงกับความต้องการเดินทางของประชาชน รวมทั้งจัดเตรียมและเพิ่มจำนวนยานพาหนะโดยสารและเที่ยววิ่ง / เที่ยวบิน เพื่อรองรับปริมาณการเดินทางระหว่างวันที่ 8-18 เมษายน 2559 จากจำนวน 351,455 เที่ยว เป็น 406,248 เที่ยว รองรับผู้โดยสารจำนวน 24,909,951 คน โดยมีมาตรการรองรับการเดินทางของประชาชน ดังนี้

* 1. การจัดเตรียมรถโดยสารประจำทางและรถโดยสารเสริมให้เพียงพอกับความต้องการ

เดินทางของประชาชนทั่วประเทศ

1.2 ขอความร่วมมือสมาคมขนส่งสินค้า สมาคมรถบรรทุกและผู้ประกอบการขนส่ง

ด้วยรถบรรทุก ให้หลีกเลี่ยงการใช้รถบรรทุกในช่วงเทศกาล

1.3 จัดรถ Shuttle Bus รถเฉพาะกิจฟรี ช่วงวันที่ 8 – 18 เมษายน 2559

จำนวน 2 เส้นทาง คือ สาย 3 วงกลมอู่หมอชิต – สถานีรถไฟฟ้า BTS จตุจักร และสาย 54 อู่หมอชิต 2 – อนุสาวรีย์ชัยฯ

1.4 จัดให้ผู้สูงอายุสัญชาติไทยที่มีอายุ 60 ปีขึ้นไป โดยสารรถไฟฟ้า Airport Rail Link ฟรีตลอดทั้งวัน ตั้งแต่เวลา 06.00 – 24.00 น. วันที่ 13 เมษายน 2559 เพียงแสดงบัตรประชาชนต่อเจ้าหน้าที่ขายตั๋วโดยสาร

1. **การอำนวยความสะดวกด้านโครงข่ายถนน**

2.1 การยกเว้นค่าธรรมเนียมผ่านทางพิเศษ คือ (1) ทางหลวงพิเศษระหว่างเมืองหมายเลข 7 (กรุงเทพฯ-ชลบุรี) (2) หมายเลข 9 (วงแหวนรอบนอกด้านตะวันออกช่วงบางปะอิน-บางพลี) และ (3) ทางพิเศษบูรพาวิถี (ทางพิเศษสายบางนา - ชลบุรี) เพื่อบรรเทาปัญหาจราจรบริเวณหน้าด่าน ตั้งแต่เวลา 00.01 น. ของวันที่ 9 เมษายน 2559 ถึงเวลา 24.00 น. ของวันที่ 17 เมษายน 2559

2.2 ตรวจสอบ/แก้ไข/ปรับปรุงถนน/สะพานในความรับผิดชอบให้สะดวกและปลอดภัย โดยมีเครื่องหมาย/อุปกรณ์จราจรครบถ้วน บูรณาการการติดตั้งป้ายกับหน่วยงานท้องถิ่นให้เห็นได้ชัดเจน รวมทั้งประกาศทางเลี่ยงบนเว็บไซต์ของ คค. และของหน่วยงาน

2.3 มาตรการคืนพื้นที่ผิวจราจร โดยหยุดดำเนินการก่อสร้าง/ซ่อมแซมถนนและสะพานในช่วงเทศกาลพร้อมทั้งติดตั้งเครื่องหมายเตือน ป้ายแนะนำ และไฟสัญญาณเป็นระยะๆ ให้ชัดเจนก่อนถึงบริเวณก่อสร้าง/ซ่อมบำรุงทาง

**3. การจัดเตรียมสิ่งอำนวยความสะดวกภายในท่าเรือ** / **สถานีขนส่ง / ท่าอากาศยานและอาคาร**

**ผู้โดยสาร / สถานีรถไฟ** จัดเจ้าหน้าที่อำนวยความสะดวกให้มีความพร้อมรองรับปริมาณการใช้บริการของประชาชน เข้มงวดเรื่องความสะอาดของห้องน้ำภายในสถานีขนส่งผู้โดยสาร และจัดที่จอดรถที่สะดวก ปลอดภัยและเพียงพอ

1. **อำนวยความสะดวกในด้านข้อมูลการจราจร**

1) ศูนย์ปลอดภัยคมนาคม จัดให้มีเจ้าหน้าที่รับโทรศัพท์ (Call Center) สายด่วน 1356 ตลอด 24 ชั่วโมง

2) ศูนย์ปฏิบัติการ คค. (MOTOC) ให้บริการข้อมูลสถิติจำนวนผู้โดยสารและจำนวนเที่ยวการให้บริการรถโดยสารสาธารณะ ข้อมูลอุบัติเหตุ (ระบบ TRAMS) และการรายงานสภาพจราจรจากกล้อง CCTV โดยดำเนินการวิเคราะห์สถานการณ์ และบริหารจัดการในกรณีเกิดเหตุฉุกเฉิน

**แผนอำนวยการด้านความปลอดภัยและมั่นคง ประกอบด้วย 7 มาตรการ ดังนี้**

1. **มาตรการด้านการบริหารจัดการผู้ขับขี่/ ผู้โดยสารปลอดภัย**

1) ตรวจความพร้อมของพนักงานขับรถโดยสารสาธารณะตรวจวัดแอลกอฮอล์ 2) ขอความร่วมมือสมาคมขนส่งสินค้า สมาคมรถบรรทุกและผู้ประกอบการขนส่งด้วยรถบรรทุกหลีกเลี่ยงการใช้รถบรรทุกในช่วงเทศกาล ระหว่างวันที่ 11-17 เมษายน 2559 3) ห้ามจำหน่ายและดื่มเครื่องดื่มแอลกอฮอล์บนรถและในสถานีขนส่งผู้โดยสาร พร้อมทั้งกวดขันการเล่นน้ำบนท้ายรถกระบะที่ไม่มีหลังคา

1. **มาตรการยานพาหนะปลอดภัย**

1) ตรวจความพร้อมของรถโดยสารสาธารณะทุกคัน

2) ตั้งจุดตรวจความพร้อมของรถโดยสาร ตลอด 24 ชั่วโมง ในพื้นที่ 11 จังหวัด ดังนี้

กําแพงเพชร พิษณุโลก ลําปาง ขอนแก่น นครราชสีมา บุรีรัมย์ ประจวบคีรีขันธ์ สุราษฎร์ธานี นครศรีธรรมราช สงขลา และ ระยอง จํานวน 14 จุด

3) ออกประกาศให้รถโดยสารสาธารณะติดตั้ง GPS พร้อมเชื่อมข้อมูลการเดินทาง และจัดทำแอพพลิเคชั่น GPS เพื่อสามารถติดตามการใช้ความเร็วและชั่วโมงการเดินทางของรถโดยสารสาธารณะในช่วงเทศกาลสงกรานต์ 2559

4) ตรวจสภาพความพร้อมของเรือโดยสารให้มีความมั่นคง แข็งแรง มีอุปกรณ์ช่วยชีวิตที่พร้อมใช้งาน

5) ตรวจความพร้อมของเครื่องบิน เพื่อรองรับการเปลี่ยนแปลงเที่ยวบินตลอดเวลา

1. **มาตรการถนนปลอดภัย**
2. ตรวจสอบป้ายจราจร เครื่องหมายควบคุมการจราจร สัญญาณไฟจราจร ไฟฟ้าแสง

สว่างและไฟกระพริบให้อยู่ในสภาพดีพร้อมใช้งาน รวมทั้งปรับปรุงให้ประชาชนสามารถเห็นได้ชัดเจน

1. ตรวจสอบและแก้ไขพื้นที่จุดเสี่ยงจุดอันตรายจุดวิกฤตด้านการจราจรและจุดที่อยู่

ระหว่างการซ่อมแซมผิวจราจรที่เสียหาย

1. **มาตรการบังคับใช้กฎหมาย**
2. จัดหน่วยเคลื่อนที่ออกตรวจจับความเร็วของรถโดยสาร ณ เส้นทางสายหลักเข้า – ออก

กรุงเทพฯ ไปสู่ภูมิภาคอย่างเข้มข้น

1. กวดขันผู้โดยสารคาดเข็มขัดนิรภัยทุกที่นั่ง หากไม่ปฏิบัติตามห้ามออกเดินรถจากสถานี

อย่างเด็ดขาด

1. **มาตรการช่วยเหลือผู้ประสบเหตุ**
2. ให้ความช่วยเหลือผู้ประสบเหตุโดยการประสานองค์กรต่างๆ เช่น หน่วยกู้ภัย มูลนิธิทีม

อาสาท้องถิ่น

1. จัดหน่วยเฉพาะกิจทางพิเศษใช้รถจักรยานยนต์ขนาดใหญ่พร้อมอุปกรณ์ตรวจตรา ดูแล

และช่วยเหลือได้ทันท่วงที

1. **มาตรการด้านความมั่นคง** ขอความร่วมมือกับเจ้าหน้าที่ตํารวจ ทหารมาดูแลรักษาความ

ปลอดภัยประจําท่าเรือ/ สถานีขนส่ง/ท่าอากาศยานและอาคารผู้โดยสาร/สถานีรถไฟ ตลอด 24 ชั่วโมง จัดวางถังขยะในตำแหน่งที่สามารถตรวจสอบได้ด้วยกล้องวงจรปิด รวมทั้งห้ามรับฝากสัมภาระสิ่งของไปกับรถโดยสารโดยผู้ฝากไม่ได้เดินทางไปด้วย เว้นแต่จะได้รับการตรวจสอบว่ามิใช่สิ่งของต้องห้ามโดยต้องระบุชื่อที่อยู่ไว้อย่างชัดเจน

1. **มาตรการด้านการประชาสัมพันธ์** ให้บริการข้อมูลข่าวสารผ่านสายด่วนของหน่วยงานในสังกัด

กระทรวงคมนาคมหรือศูนย์ปลอดภัยคมนาคม Call Center 1356 ตลอด 24 ชั่วโมง

**การรายงานผลการปฏิบัติและการประเมินผล**  ทุกหน่วยงานที่เกี่ยวข้องรายงานสถิติการให้บริการระบบขนส่งสาธารณะ และสถิติอุบัติเหตุ มายังศูนย์ MOTOC ภายในเวลา 08.00 น. ของวันรุ่งขึ้น เป็นประจำทุกวันตลอดช่วงเทศกาล ช่วงหลังเทศกาล ภายหลังเสร็จสิ้นช่วงเทศกาลสงกรานต์ 2559 หน่วยงานในสังกัด คค.

ประมวลสรุปผลการปฏิบัติงานพร้อมข้อเสนอแนะให้สำนักงานนโยบายและแผนการขนส่งและจราจร ภายในวันที่ 22 เมษายน 2559 เพื่อสรุปผลการดำเนินการเบื้องต้นนำเสนอคณะรัฐมนตรีเพื่อทราบ

**11. เรื่อง แนวทางและมาตรการรณรงค์การใช้น้ำอย่างรู้คุณค่าเนื่องในประเพณีสงกรานต์ประจำปี พ.ศ. 2559 (สงกรานต์แบบไทย ใช้น้ำอย่างรู้คุณค่า)**

คณะรัฐมนตรีมีมติรับทราบการกำหนดแนวทางและมาตรการรณรงค์การใช้น้ำอย่างรู้คุณค่าเนื่องในประเพณีสงกรานต์ ภายใต้แนวคิด “สงกรานต์แบบไทย ใช้น้ำอย่างรู้คุณค่า” ตามที่กระทรวงวัฒนธรรม (วธ.) เสนอ

**สาระสำคัญของเรื่อง**

วธ. รายงานว่า

1. ประเพณีสงกรานต์ เป็นประเพณีที่มีสาระอันงดงาม ให้ความสำคัญต่อการแสดงความศรัทธาในศาสนา ความกตัญญูกตเวทีต่อผู้มีพระคุณ และการแสดงความปรารถนาดีต่อผู้อื่น และต่อสิ่งแวดล้อม โดยใช้น้ำซึ่งมีคุณูปการต่อการดำรงชีวิตของมนุษย์เป็นสัญลักษณ์ของการคารวะ เพราะ “น้ำ” เป็นเครื่องชำระล้างสิ่งสกปรกหรือมลทินต่าง ๆ และยังถือว่าเป็นเครื่องหมายของความอุดมสมบูรณ์ อีกทั้งช่วงเดือนเมษายนเป็นฤดูร้อน คนสมัยก่อนจึงมีการใช้น้ำสาดกันเพื่อความสนุกสนานและคลายร้อน รวมถึงใช้สรงพระพุทธรูปและพระสงฆ์เพื่อความเป็นสิริมงคล ใช้รดน้ำดำหัวผู้ใหญ่เพื่อขอพรและเป็นการแสดงความกตัญญูและใช้ทำความสะอาดบ้านเรือน เสมือนเป็นการชำระล้างสิ่งสกปรกให้ออกจากบ้านไปอีกด้วย

2. อย่างไรก็ดีปี พ.ศ. 2559 ประเทศไทยประสบกับสภาวะภัยแล้ง รัฐบาลจึงมีการณรงค์ส่งเสริมให้ทุกภาคส่วน ทั้งภาครัฐ ภาคเอกชน และภาคประชาชนตระหนักถึงคุณค่าความสำคัญของน้ำ ส่งเสริมให้มีการใช้น้ำในช่วงเทศกาลสงกรานต์ อย่างรู้คุณค่า ไม่ฟุ่มเฟือย และมีจุดมุ่งหมายในการใช้น้ำ โดยยังคงสืบสานคุณค่าสาระของประเพณีสงกรานต์แบบไทย แต่งกายให้สภาพ ไม่ดื่มเครื่องดื่มแอลกอฮอล์ รวมไปถึงการเดินทางในช่วงเทศกาลสงกรานต์และการเล่นน้ำสงกรานต์ให้มีความปลอดภัย

3. การบูรณาการความร่วมมือระหว่างหน่วยงานที่เกี่ยวข้องเนื่องในประเพณีสงกรานต์ ประจำปี พ.ศ. 2559 เป็นการดำเนินการตามนโยบายของรัฐบาล ในเรื่องการอนุรักษ์ ฟื้นฟู และเผยแพร่มรดกทางวัฒนธรรมอย่างถูกต้องและเหมาะสม การรณรงค์ให้มีการจัดกิจกรรมอย่างสร้างสรรค์ การรักษาสิ่งแวดล้อมการป้องกันและดูแลรักษาความปลอดภัยทั้งชีวิตและทรัพย์สินของประชาชน รวมทั้งสร้างความมั่นใจแก่นักท่องเที่ยวในช่วงเทศกาลที่สำคัญของไทย ตลอดจนการรณรงค์ให้ประชาชนเฉลิมฉลองเทศกาลสงกรานต์โดยคำนึงถึงคุณค่าของน้ำและการใช้น้ำอย่างประหยัด ซึ่งเป็นเรื่องที่รัฐบาลให้ความสำคัญ

4. วธ. ได้จัดประชุมร่วมกับหน่วยงานที่เกี่ยวข้อง ซึ่งเป็นหน่วยงานหลักที่ดูแลรับผิดชอบใน 3 ภารกิจที่สำคัญ ได้แก่ การจัดงานช่วงเทศกาลสงกรานต์ การดูแลรักษาความปลอดภัย และการบริหารจัดการน้ำ โดยร่วมกันกำหนดแนวทางและมาตรการรณรงค์การใช้น้ำอย่างรู้คุณค่าเนื่องในประเพณีสงกรานต์ รวมทั้งเตรียมการป้องกันและแก้ไขปัญหาที่อาจจะเกิดขึ้นในช่วงเทศกาลสงกรานต์ ประจำปี 2559 ภายใต้แนวคิด “สงกรานต์แบบไทย ใช้น้ำอย่างรู้คุณค่า” ดังนี้

**4.1 การรณรงค์ เรื่อง สงกรานต์แบบไทย** โดยขอความร่วมมือจากประชาชนช่วยกันสืบสานประเพณีสงกรานต์แบบไทยให้คงไว้ เช่น การไปทำบุญตักบาตร การสรงน้ำพระพุทธรูป การสรงน้ำพระสงฆ์ การรดน้ำขอพรผู้ใหญ่ ควรใช้น้ำสะอาด เล่นน้ำอย่างสุภาพ แต่งกายด้วยผ้าไทยและแต่งกายให้เหมาะสมในเทศกาลสงกรานต์ รวมทั้ง จัดให้มีการสวดมนต์ขอพรรับวันขึ้นปีใหม่ไทยเพื่อรณรงค์ให้คนไทยเข้าวัดมากขึ้นในเทศกาลสงกรานต์ และรณรงค์ละเว้นอบายมุขและสิ่งมึนเมา เพื่อลดอุบัติเหตุและลดอาชญากรรมต่าง ๆ ในเทศกาลสงกรานต์

**4.2 การรณรงค์ใช้น้ำอย่างรู้คุณค่า** โดยกำหนดสถานที่ให้ประชาชนเล่นน้ำเป็นการเฉพาะ โดยขอความร่วมมือจากประชาชน ซึ่งจะส่งผลดีต่อการดูแล รักษา และควบคุมการใช้ปริมาณน้ำ พร้อมขอความร่วมมือไม่ใช้น้ำอย่างฟุ่มเฟือย เช่น ไม่นำน้ำใส่รถกะบะเล่นสาดน้ำกัน หรือใช้สายยางฉีดน้ำใส่กันบริเวณท้องถนนหรือบริเวณจัดงานต่าง ๆ และกำหนดระยะเวลาและปริมาณการจ่ายน้ำ รวมทั้งจุดบริการน้ำ เพื่อให้การจัดกิจกรรม งานสงกรานต์มีการใช้น้ำอย่างประหยัด

**12. เรื่อง ขอทบทวนมติคณะรัฐมนตรี เรื่อง โครงการจัดตั้งศูนย์ทดสอบยานยนต์และยางล้อแห่งชาติ และผลการทบทวนในเรื่องพื้นที่และแผนการดำเนินการ**

คณะรัฐมนตรีมีมติอนุมัติในหลักการให้ทบทวนมติคณะรัฐมนตรี เมื่อวันที่ 16 มิถุนายน 2558 เรื่อง โครงการจัดตั้งศูนย์ทดสอบยานยนต์และยางล้อแห่งชาติ ตามที่กระทรวงอุตสาหกรรม (อก.) เสนอ ส่วนงบประมาณในการดำเนินการให้กระทรวงที่เกี่ยวข้องหารือร่วมกับสำนักงบประมาณ

**สาระสำคัญของเรื่อง**

อก. รายงานว่า ปัจจุบันอุตสาหกรรมยานยนต์และยางล้อไทยและภาคการเกษตรที่เกี่ยวข้อง ตลอดจนธุรกิจต้นน้ำและธุรกิจต่อเนื่องได้รับผลกระทบจากสภาพเศรษฐกิจและการแข่งขันที่รุนแรงจากทั่วโลก รวมถึงการแย่งชิงการลงทุนในกิจกรรมการผลิต การส่งออก การวิจัยพัฒนา และการสร้างนวัตกรรม โดยเฉพาะอย่างยิ่งจากประเทศคู่แข่งขันในภูมิภาคอาเซียน ซึ่งกำลังเร่งการประกาศจัดสร้างศูนย์ทดสอบฯ ในลักษณะเดียวกันนี้ ดังนั้น ประเทศไทยจึงมีความจำเป็นที่จะต้องเร่งดำเนินการจัดตั้งศูนย์ทดสอบยานยนต์และยางล้อแห่งชาติ ซึ่งรวมถึงศูนย์ทดสอบและสนามทดสอบยางล้อตามมาตรฐาน UN R117 ให้มีขึ้นเป็นประเทศแรกในภูมิภาค เพื่อดึงดูดให้บริษัทผู้ผลิตผลิตภัณฑ์ยางล้อจากต่างประเทศเข้ามาลงทุนในประเทศไทยและสร้าแรงจูงใจให้ผู้ประกอบการผลิตภัณฑ์ยางล้อต่างชาติที่มีฐานการผลิตในประเทศไทยอยู่แล้วขยายกำลังการผลิตเพิ่มขึ้น รวมทั้งสกัดกั้นมิให้การลงทุนในกิจกรรมวิจัยพัฒนาและการสร้างนวัตกรรมในสาขาอุตสาหกรรมนี้ไหลไปยังประเทศอื่น เพื่อสนับสนุนให้ประเทศไทยเป็นศูนย์กลางการผลิตยางล้อ รวมทั้งยานยนต์และชิ้นส่วนแบบครบวงจรอย่างแท้จริง ตามนโยบาย “Super Cluster อุตสาหกรรมยานยนต์สมัยใหม่” ทำให้ประเทศไทยรักษาสถานภาพและการเป็นผู้นำในอุตสาหกรรมยางล้อ ยานยนต์และชิ้นส่วนยานยนต์ในอาเซียนไว้ได้

**13. เรื่อง รายงานความคืบหน้าในการพัฒนาบริการใหม่ภายใต้ศูนย์กลางบริหารภาครัฐสำหรับประชาชน (GovChannel) และระบบติดต่อสื่อสารสำหรับหน่วยงานภาครัฐ**

คณะรัฐมนตรีมติมติรับทราบตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

1. รับทราบความคืบหน้าในการพัฒนาบริการใหม่อย่างต่อเนื่องภายใต้ศูนย์กลางบริการภาครัฐ

สำหรับประชาชน (GovChannel) ตามมติคณะรัฐมนตรีและรับทราบรูปแบบการใช้งานของระบบภาษีไปไหนและระบบติดต่อสื่อสารแบบออนไลน์สำหรับหน่วยงานภาครัฐ (G-Chat)

1. มอบหมายให้กรมประชาสัมพันธ์ (กปส.) เร่งดำเนินการประชาสัมพันธ์ระบบภาษีไปไหนให้แก่

ประชาชนได้รับทราบอย่างทั่วถึง เพื่อให้ประชาชนมีช่องทางในการสืบค้นและตรวจสอบข้อมูลการใช้จ่ายภาครัฐได้อย่างถูกต้อง และช่วยส่งเสริมความโปร่งใสในการดำเนินการของภาครัฐ

1. ให้หน่วยงานภาครัฐนำระบบจดหมายอิเล็กทรอนิกส์กลาง เพื่อการสื่อสารของหน่วยงานภาครัฐ

(MailGo Thai) และระบบ G-Chat ไปใช้เป็นเครื่องมือในการติดต่อสื่อสารภายในและระหว่างหน่อยงาน เพื่อให้เกิดความน่าเชื่อถือ มีความมั่นคง ปลอดภัยของข้อมูล และลดความเสี่ยงในการถูกลักลอบนำข้อมูลทางราชการไปใช้ในทางทุจริตและเกิดความเสียหาย

**สาระสำคัญของเรื่องของ ทก.** โดย [สำนักงานรัฐบาลอิเล็กทรอนิกส์ (องค์การมหาชน) (สรอ.)](https://www.ega.or.th/) ได้มีการพัฒนาบริการใหม่ภายใต้ GovChannel อย่างต่อเนื่อง ดังนี้

1. **ระบบบริการข้อมูลข่าวสารภาครัฐแก่ประชาชน** ประกอบด้วย

1.1 ระบบแจ้งข้อมูลข่าวสารภาครัฐ (G-News) เป็นแอปพลิเคชันกลางที่หน่วยงานภาครัฐ

สามารถใช้เป็นช่องทางในการให้ข้อมูลข่าวสารและบริการต่าง ๆ ที่เป็นประโยชน์ต่อประชาชนและยังสามารถรองรับการแจ้งเตือนข้อมูลบริการจากภาครัฐเฉพาะรายบุคคลส่งตรงถึงประชาชนได้อีกด้วย

1.2 ระบบภาษีไปไหน เป็นระบบสืบค้นข้อมูลการใช้จ่ายภาครัฐในรูปแบบเว็บไซต์ซึ่งเป็นอีกหนึ่งบริการใหม่ โดยเป็นระบบสืบค้นข้อมูลการใช้จ่ายงบประมาณผ่านโครงการจัดซื้อจัดจ้างต่าง ๆ ของหน่วยงานภาครัฐที่ สนอ. ร่วมกับกรมบัญชีกลางในการดำเนินการภายใต้โครงการ Thailand Government Spending โดยเป็นระบบที่พัฒนาต่อยอดจากชุดข้อมูลการจัดซื้อจัดจ้างที่กรมบัญชีกลางนำมาเปิดเผยในรูปแบบของ Open Government Data ผ่านศูนย์กลางข้อมูลเปิดภาครัฐ (data.go.th) ซึ่งระบบดังกล่าวแสดงถึงความตั้งใจและความจริงใจของรัฐบาลในการเปิดโอกาสให้ประชาชนได้รับรู้ถึงข้อมูลการใช้จ่ายงบประมาณแผ่นดินที่มาจากเงินภาษีของประชาชนผ่านโครงการจัดซื้อจัดจ้างต่าง ๆ ที่นำไปสู่การสร้างการมีส่วนร่วมของประชาชนในการบริหารประเทศ และสอดคล้องกับนโยบายสำคัญของรัฐบาลที่ได้แถลงต่อสภานิติบัญญัติแห่งชาติ ในด้านการขจัดทุจริตคอร์รัปชัน สร้างความโปร่งใสในประเทศไทย โดย **“ระบบภาษีไปไหน” สามารถใช้งานได้แล้วผ่านเว็บไซต์ชื่อ govspending.go.th**

1. นอกจากบริการใหม่ทั้ง 2 บริการข้างต้นแล้ว สรอ. ยังได้ดำเนินการการพัฒนาระบบ

ติดต่อสื่อสารสำหรับหน่วยงานของภาครัฐแบบมั่นคงปลอดภัยขึ้น จำนวน 2 ระบบ ได้แก่

* 1. ระบบจดหมายอิเล็กทรอนิกส์กลางเพื่อการสื่อสารของหน่วยงานภาครัฐ (MailGoThai)

เป็นระบบจดหมายอิเล็กทรอนิกส์กลางเพื่อใช้ในการสื่อสารของหน่วยงานภาครัฐ ที่มีความปลอดภัยของข้อมูลสูง มีระบบปฏิบัติการต่อเนื่อง มีการจัดการเพื่อรองรับการเกิดภัยพิบัติ และช่วยประหยัดงบประมาณแก่หน่วยงานภาครัฐ โดยได้มีการพัฒนา MailGoThai เว่อร์ชันใหม่ ซึ่งมีการเชื่อมโยงระบบ MailGoThai ให้เข้ากับระบบ Government ID (GovID) เพื่อให้เจ้าหน้าที่ของหน่วยงานภาครัฐสามารถเช้าถึงบริการต่าง ๆ ของภาครัฐได้ด้วยบัญชีเดียว

2.2 ระบบติดต่อสื่อสารแบบออนไลน์สำหรับหน่วยงานภาครัฐ (G-Chat) เป็นการติดต่อสื่อสารภายในหน่วยงานหรือระหว่างหน่วยงานภาครัฐมีความปลอดภัย ลดความเสี่ยงที่จะถูกลักลอบนำข้อมูลความลับทางราชการที่สนทนาผ่านแอปพลิเคชั่นของต่างประเทศไปใช้ในทางทุจริต สรอ. ได้ดำเนินการพัฒนาระบบ Chat ของภาครัฐ ซึ่งนายกรัฐมนตรีได้ตั้งชื่อระบบดังกล่าวว่า G-Chat ปัจจุบันได้มีการพัฒนาเสร็จเรียบร้อยแล้ว เป็นแอปพลิเคชันเพื่อรองรับการสื่อสารภายในและระหว่างหน่วยงานรัฐผ่านคอมพิวเตอร์พื้นฐานและอุปกรณ์สื่อสารแบบเคลื่อนที่ (Mobile Device) เพื่อลดความเสี่ยงที่จะถูกลักลอบนำข้อมูลความลับทางราชการที่ผ่านการสนทนาผ่านแอปพลิเคชันและเสียหายแก่ภาพลักษณ์ โดยมีระบบการรักษาความมั่นคงปลอดภัยของข้อมูลภาครัฐในระดับสูง (Government Mobile Private & Security Chat) และการบริหารจัดการระดับชั้นและสิทธิของแต่ละบุคคลในการเข้าถึงข้อมูลและเข้าใช้งานระบบตามที่แต่ละหน่วยงานภาครัฐกำหนด G-Chat จึงเป็นแอปพลิเคชันที่หน่วยงานต่าง ๆ สามารถใช้ในการติดต่อสื่อสารภายในหน่วยงานหรือการติดต่อสื่อสารระหว่างหน่วยงานรัฐโดยสามารถสร้างเป็นกลุ่มการใช้งานแบบต่าง ๆ ได้อย่างสะดวก รวดเร็ว อีกทั้งยังสามารถใช้เป็นช่องทางในการประกาศแจ้งข่าวสารแบบทางเดียว (Broadcasting) รวมถึงการสื่อสารข้อมูลสำคัญต่าง ๆ ได้อย่างมั่นคงปลอดภัย ทราบแหล่งที่มาของข้อมูลชัดเจน โดยที่ปัจจุบัน (ข้อมูล ณ เดือนกุมภาพันธ์ 2559) มีหน่วยงานภาครัฐเริ่มใช้งาน G-Chat แล้วจำนวน 12,308 บัญชีรายชื่อจาก 27 หน่วยงาน และกำลังมีหน่วยงานติดต่อขอเปิดใช้บริการเพิ่มเติมอีก 8 หน่วยงาน

ทั้งนี้ ให้หน่วยงานภาครัฐนำระบบจดหมายอิเล็กทรอนิกส์กลางเพื่อการสื่อสารของหน่วยงานภาครัฐ (MailGoThai) และระบบ G-Chat ไปใช้เป็นเครื่องมือในการติดต่อสื่อสารภายในและระหว่างหน่วยงานด้วย

**14. เรื่อง มาตรการภาษีเพื่อสนับสนุนการท่องเที่ยว และจัดอบรมสัมมนาภายในประเทศ [ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร]**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบการขยายระยะเวลาของมาตรการภาษีเพื่อสนับสนุนการท่องเที่ยว และจัดอบรมสัมมนาภายในประเทศดังนี้

1.1 กำหนดให้บริษัทหรือห้างหุ้นส่วนนิติบุคคลสามารถหักรายจ่ายได้ 2 เท่า สำหรับรายจ่ายที่ได้จ่ายเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการอบรมสัมมนาภายในประเทศที่บริษัทหรือห้างหุ้นส่วนนิติบุคคลได้จัดขึ้นให้แก่ลูกจ้าง หรือรายจ่ายที่ได้จ่ายให้แก่ผู้ประกอบธุรกิจ นำเที่ยวตามกฎหมายว่าด้วยธุรกิจนำเที่ยวและมัคคุเทศก์ เพื่อการอบรมสัมมนาดังกล่าว ตั้งแต่วันที่ 1 มกราคม พ.ศ. 2559 ถึงวันที่ 31 ธันวาคม พ.ศ. 2559

1.2 กำหนดให้ผู้เสียภาษีเงินได้บุคคลธรรมดาสามารถนำเงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม สำหรับการเดินทางท่องเที่ยวภายในประเทศ มาหักจากเงินได้พึงประเมินเสมือนเป็นค่าลดหย่อนในการคำนวณภาษีเงินได้บุคคลธรรมดาตามจำนวนที่จ่ายจริงแต่รวมกันทั้งหมดแล้วไม่เกิน 15,000 บาท ทั้งนี้ เฉพาะค่าบริการหรือค่าที่พักที่ได้จ่ายไปตั้งแต่วันที่ 1 มกราคม พ.ศ. 2559 ถึงวันที่ 31 ธันวาคม พ.ศ. 2559

2. อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร รวม 2 ฉบับ

**กค. เสนอว่า** ตามที่ได้มีมาตรการภาษีเพื่อสนับสนุนการท่องเที่ยว และจัดอบรมสัมมนาภายในประเทศ ซึ่งสิ้นสุดไปแล้วตั้งแต่วันที่ 31 ธันวาคม 2558 ดังนั้น เพื่อเป็นการส่งเสริมและฟื้นฟูการท่องเที่ยวและให้ความช่วยเหลือผู้ประกอบธุรกิจเกี่ยวกับการท่องเที่ยว ตลอดจนกระตุ้นเศรษฐกิจของประเทศ **จึงเห็นควรขยายระยะเวลาของมาตรการภาษีเพื่อสนับสนุนการท่องเที่ยวและจัดอบรมสัมมนาภายในประเทศตั้งแต่วันที่ 1 มกราคม พ.ศ. 2559 ถึงวันที่ 31 ธันวาคม พ.ศ. 2559**

มาตรการดังกล่าวได้กำหนดสิทธิประโยชน์ทางภาษี ดังนี้

1. การกำหนดให้บริษัทหรือห้างหุ้นส่วนนิติบุคคลสามารถหักรายจ่ายที่ได้จ่ายเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการอบรมสัมมนาภายในประเทศที่บริษัทหรือห้างหุ้นส่วนนิติบุคคลได้จัดขึ้นให้แก่ลูกจ้าง หรือรายจ่ายที่ได้จ่ายให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ เพื่อการอบรมสัมมนาดังกล่าว ได้เป็นจำนวน 2 เท่าของที่จ่ายจริง จะเป็นการกระตุ้นอุปสงค์ในการใช้บริการธุรกิจท่องเที่ยวภายในประเทศ ซึ่งส่งผลดีต่ออุตสาหกรรมการท่องเที่ยวในวงกว้าง โดยคาดว่าจะเกิดผลกระทบต่อการจัดเก็บภาษีประมาณ 480 ล้านบาท

2. การกำหนดให้ผู้เสียภาษีเงินได้บุคคลธรรมดาสามารถนำเงินได้ที่ได้จ่ายเป็นค่าบริการในการซื้อโปรแกรมการท่องเที่ยวภายในประเทศที่ได้จ่ายให้แก่ธุรกิจนำเที่ยวตามพระราชบัญญัติธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม สำหรับการเดินทางท่องเที่ยวภายในประเทศจะมีผลกระทบต่อการจัดเก็บภาษีเงินได้บุคคลธรรมดาประมาณ 320 ล้านบาท แต่จะเป็นการกระตุ้นอุปสงค์ของการท่องเที่ยวภายในประเทศในวงกว้าง

**สาระสำคัญของร่างกฎหมาย**

1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....** ยกเว้นภาษีเงินได้ให้แก่บริษัทหรือห้างหุ้นส่วนนิติบุคคลสำหรับเงินได้เป็นจำนวนร้อยละ 100 ของรายจ่ายที่ได้จ่ายไปเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการจัดอบรมสัมมนาภายในประเทศให้แก่ลูกจ้าง หรือรายจ่ายที่ได้จ่ายให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์เพื่อการอบรมสัมมนาดังกล่าว **ตั้งแต่วันที่ 1 มกราคม 2559 จนถึงวันที่ 31 ธันวาคม 2559**

2. **ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร** กำหนดให้เงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม สำหรับการเดินทางท่องเที่ยวภายในประเทศตามจำนวนที่จ่ายจริง แต่รวมกันทั้งหมดแล้วไม่เกินหนึ่งหมื่นห้าพันบาท เป็น เงินได้พึงประเมินที่ได้รับยกเว้นไม่ต้องนำมารวมคำนวณเพื่อเสียภาษีเงินได้บุคคลธรรมดา **ทั้งนี้ เฉพาะค่าบริการหรือค่าที่พักที่ได้จ่ายไปตั้งแต่วันที่ 1 มกราคม 2559 จนถึงวันที่ 31 ธันวาคม 2559**

**15. เรื่อง มาตรการกระตุ้นเศรษฐกิจในช่วงเทศกาลสงกรานต์ [ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร]**

คณะรัฐมนตรีมีมติเห็นชอบและอนุมัติตามที่ กระทรวงการคลัง (กค.) เสนอ

**1. เห็นชอบมาตรการกระตุ้นเศรษฐกิจในช่วงเทศกาลสงกรานต์** ดังนี้

1.1 กำหนดให้มีการยกเว้นภาษีเงินได้บุคคลธรรมดาให้กับผู้มีเงินได้บุคคลธรรมดาสำหรับเงินได้เท่าที่ได้จ่ายเป็น 1) ค่าอาหารและเครื่องดื่มให้กับผู้ประกอบธุรกิจร้านอาหาร ภัตตาคาร หรือผู้ประกอบธุรกิจโรงแรมตามกฎหมายว่าด้วยโรงแรม 2) ค่าบริการให้แก่ผู้ประกอบกิจการนำเที่ยวตามกฎหมายว่าด้วยธุรกิจนำเที่ยวและมัคคุเทศก์สำหรับการเดินทางท่องเที่ยวภายในประเทศ หรือ 3) ค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรมตามจำนวนที่จ่ายจริงแต่รวมกันทั้งหมดแล้วไม่เกิน 15,000 บาท ทั้งนี้ ต้องซื้อสินค้าหรือรับบริการและชำระค่าสินค้าหรือบริการระหว่างวันที่ 9 เมษายน 2559 ถึง 17 เมษายน 2559 จากผู้ประกอบการ จดทะเบียนภาษีมูลค่าเพิ่ม

1.2 กำหนดให้ผู้มีเงินได้ต้องมีหลักฐานการซื้อสินค้าหรือรับบริการเป็นใบกำกับภาษีแบบเต็มรูปตามมาตรา 86/4 แห่งประมวลรัษฎากร โดยการซื้ออาหารและเครื่องดื่มที่ได้รับการยกเว้นภาษีเงินได้บุคคลธรรมดา ไม่รวมถึงการซื้อสุรา เบียร์ และไวน์ ทั้งนี้ ตามหลักเกณฑ์วิธีการ และเงื่อนไขที่อธิบดีประกาศกำหนด

**2. อนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร**

กค. เสนอว่า

1. เนื่องจากรัฐบาลมีนโยบายกระตุ้นเศรษฐกิจในช่วงเทศกาลสงกรานต์ ใน**ระหว่างวันที่ 9 เมษายน พ.ศ. 2559 ถึงวันที่ 17 เมษายน พ.ศ. 2559** โดยสนับสนุนให้ประชาชนบริโภคและท่องเที่ยวในประเทศและกลับไปเยี่ยมบุพการีและญาติผู้ใหญ่ให้มากขึ้น ดังนั้น เพื่อเป็นการกระตุ้นให้เกิดการจับจ่ายใช้สอยเพิ่มขึ้นในช่วงระยะเวลาดังกล่าว จึงเห็นควรมีมาตรการภาษีเพื่อส่งเสริมการจับจ่ายใช้สอยผู้เสียภาษีเงินได้บุคคลธรรมดา โดยกำหนดให้เงินได้เท่าที่ได้จ่ายเป็นค่าอาหารและค่าเครื่องดื่ม [ไม่รวมถึงการซื้อสุรา เบียร์ และไวน์] ค่าบริการธุรกิจนำเที่ยวมัคคุเทศก์ และค่าที่พักในโรงแรมให้แก่ผู้ประกอบการจดทะเบียนภาษีมูลค่าเพิ่มเป็นเงินได้ที่ได้รับยกเว้นไม่ต้องคำนวณเพื่อเสียภาษีเงินได้บุคคลธรรมดา ซึ่งจะเป็นปัจจัยหนึ่งในการช่วยกระตุ้นให้มีการบริโภคและการท่องเที่ยวภายในประเทศได้ อันจะช่วยกระตุ้นเศรษฐกิจและเป็นการช่วยแบ่งเบาภาระภาษีของผู้มีเงินได้ และส่งเสริมให้ประชาชน กลับไปเยี่ยมบุพการี และญาติผู้ใหญ่อันแสดงถึงความกตัญญู และความเอื้ออาทรที่มีต่อกันในครอบครัวซึ่งคนไทยได้ยึดถือปฏิบัติกันมา

2. มาตรการภาษีดังกล่าวคาดว่าจะมีภาษีสูณเสียประมาณ 1,500 ล้านบาท แต่จะเป็นการเพิ่มยอดขายสินค้าหรือการให้บริการแก่ผู้ประกอบการที่อยู่ในระบบภาษีมูลค่าเพิ่มอันจะส่งผลดีต่อการขยายตัวทางเศรษฐกิจโดยรวม

**สาระสำคัญของร่างกฎกระทรวง** กำหนดให้มีเงินได้เท่าที่ได้จ่ายเป็นค่าอาหารและค่าเครื่องดื่มให้กับผู้ประกอบธุรกิจร้านอาหาร ภัตตาคาร หรือผู้ประกอบธุรกิจโรงแรมตามกฎหมายว่าด้วยโรงแรม ค่าบริการให้แก่ผู้ประกอบกิจการนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ ผู้ประกอบธุรกิจโรงแรมตามกฎหมายว่าด้วยโรงแรม สำหรับการเดินทางท่องเที่ยวภายในประเทศให้แก่ผู้ประกอบการจดทะเบียนภาษีมูลค่าเพิ่ม ใน**ระหว่างวันที่ 9 เมษายน พ.ศ. 2559 ถึง 17 เมษายน 2559** ตามจำนวนที่จ่ายจริง แต่รวมกันทั้งหมดแล้วไม่เกิน 15,000 บาท เป็นเงินได้พึงประเมินที่ได้รับยกเว้นไม่ต้องนำมารวมคำนวณเพื่อเสียภาษีเงินได้บุคคลธรรมดา

**16. เรื่อง ขอความเห็นชอบขยายระยะเวลาโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบ**

คณะรัฐมนตรีมีมติเห็นชอบตามที่ คณะกรรมการนโยบายยางธรรมชาติ (กนย.) เสนอ ดังนี้

1. เห็นชอบผลการพิจารณาตามมติคณะกรรมการนโยบายยางธรรมชาติ (กนย.) ให้ขยายระยะเวลาดำเนินโครงการสนับสนุนสินเชื่อเป็นเงินทุนหมุนเวียนแก่สถาบันเกษตรกรเพื่อรวบรวมยางพารา (วงเงินสินเชื่อ 10,000 ล้านบาท) ภายใต้แนวทางการพัฒนายางพาราทั้งระบบต่อไปอีก 1 ปี โดยให้ดำเนินการภายใต้กรอบวงเงินสินเชื่อเดิม (วงเงินสินเชื่อ 10,000 ล้านบาท) เพื่อให้สอดคล้องกับฤดูการผลิตและรอบปีบัญชีของสถาบันเกษตรกร โดยเริ่มตั้งแต่วันที่ 1 เมษายน 2559 ถึง 31 ธันวาคม 2559 ระยะเวลาจ่ายเงินกู้เริ่มตั้งแต่ 1 เมษายน 2559 ถึง 31 ธันวาคม 2559 และกำหนดระยะเวลาชำระคืนเงินกู้ให้เสร็จสิ้นไม่เกิน 12 เดือน ทั้งนี้ ไม่เกินวันที่ 31 มีนาคม 2560

2. เห็นชอบผลการพิจารณาตามมติ กนย. โดยให้ธนาคารเพื่อการเกษตรและสหกรณ์การเกษตร (ธ.ก.ส.) ตั้งงบประมาณเพิ่มเติมเพื่อชดเชยดอกเบี้ยเงินกู้ให้แก่สถาบันเกษตรกร ร้อยละ 3 จำนวน 300 ล้านบาท และค่าใช้จ่ายเบี้ยประกันภัยในอัตราร้อยละ 0.5 เป็นเงิน 50 ล้านบาท รวมเป็นเงินทั้งสิ้น 350 ล้านบาท ทั้งนี้ การเบิกจ่ายเงินงบประมาณให้เป็นไปตามข้อสังเกตของสำนักงบประมาณ โดยให้ ธ.ก.ส. ตั้งงบประมาณตามค่าใช้จ่ายที่จะเกิดขึ้นจริงตามความจำเป็นและเหมาะสม โดยไม่รวมค่าใช้จ่ายชำระคืนเงินต้น

3. มอบหมายให้กรมส่งเสริมสหกรณ์ร่วมกับ ธ.ก.ส. ดำเนินการในส่วนที่เกี่ยวข้องต่อไป

**17. เรื่อง โครงการผลิตครูเพื่อพัฒนาท้องถิ่น**

คณะรัฐมนตรีมีมติเห็นชอบในหลักการโครงการผลิตครูเพื่อพัฒนาท้องถิ่น ตามที่ กระทรวงศึกษาธิการ (ศธ.) เสนอ ทั้งนี้ ให้ดำเนินโครงการฯ ในช่วง 3 ปี (2559-2561) ก่อน ส่วนการดำเนินการในระยะต่อไปให้นำไปบรรจุในแผนปฏิรูปประเทศไทย

**สาระสำคัญของเรื่อง**

ศธ. รายงานว่า **โครงการผลิตครูเพื่อพัฒนาท้องถิ่น เป็นการนำร่องการผลิตครูระบบจำกัดรับ (ระบบปิด) ในสาขาวิชาและพื้นที่ที่เป็นความต้องการของหน่วยงานผู้ใช้ครู** ได้แก่ สพฐ. สอศ. กทม. กศน. **โดยดึงดูดคนดี คนเก่ง เข้ามาศึกษาวิชาชีพครู ด้วยหลักสูตรและกระบวนการที่เน้นการปฏิบัติและการฝึกอบรม ที่เข้มข้น และเมื่อสำเร็จการศึกษา**เป็นครูที่มีความรู้ทางวิชาการ เชี่ยวชาญทางวิชาชีพและมีอุดมการณ์ในวิชาชีพครู แล้ว**บรรจุเข้ารับราชการเป็นข้าราชการครูในภูมิลำเนาของตนเอง**เพื่อเป็นการพัฒนาชุมชนท้องถิ่นและลดปัญหาเรื่องการโยกย้าย โดยในระยะเริ่มแรกมีเป้าหมายการดำเนินงานปีละไม่มาก เพื่อให้สถาบันผลิตครูมีการปรับลดการผลิต และปรับบทบาทเป็นการพัฒนาครูประจำการในพื้นที่ แต่ต้องดำเนินการอย่างต่อเนื่องในระยะยาว**เพื่อให้มีการผลิตครูที่มีคุณภาพจำนวนมากพอที่ส่งกระทบต่อคุณภาพผู้เรียนและคุณภาพของการศึกษาไทย** ทั้งนี้ จะมีการคัดเลือกสถาบันอุดมการศึกษาที่มีความเชี่ยวชาญและมีศักยภาพเป็นสถาบันผลิตครูในโครงการฯ คำนึงถึงพื้นที่เป็นหลัก (Area Based) มีการสนับสนุนทุนการศึกษาให้แก่ผู้ที่มีภูมิลำเนาตรงกับพื้นที่พิเศษและผ่านการคัดเลือกร่วมโครงการ

|  |
| --- |
| **ต่างประเทศ** |

**18. เรื่องการร่วมเป็นเจ้าภาพการประชุมเชิงปฏิบัติการระดับภูมิภาคอาเซียนตะวันออกเฉียงใต้เพื่อเสริมสร้างศักยภาพในการปฏิบัติตามสนธิสัญญาว่าด้วยการค้าอาวุธ ระหว่างวันที่ 4 – 5 เมษายน 2559**

คณะรัฐมนตรีมีมติเห็นชอบตามที่ กระทรวงการต่างประเทศ (กต.) เสนอ ดังนี้

1. เห็นชอบให้ กต. ตอบรับการเป็นเจ้าภาพร่วมจัดการประชุมเชิงปฏิบัติการระดับภูมิภาคเอเชียตะวันออกเฉียงใต้เพื่อเสริมสร้างศักยภาพในการปฏิบัติตามสนธิสัญญาว่าด้วยการค้าอาวุธ ณ โรงแรมแลนด์มาร์ค กรุงเทพมหานคร ระหว่างวันที่ 4 – 5 เมษายน 2559

2. เห็นชอบให้ กต. มอบหมายคณะผู้แทนถาวรไทยประจำองค์การสหประชาชาติ ณ นครนิวยอร์ก มีหนังสือแลกเปลี่ยนตอบรับข้อตกลงการเป็นประเทศเจ้าภาพ (Host Country Agreement) สำหรับการประชุม เชิงปฏิบัติการดังกล่าว

**สาระสำคัญของเรื่อง**

กต. รายงานว่า

1. ศูนย์ภูมิภาคเพื่อสันติภาพและการลดอาวุธแห่งสหประชาชาติ (United Nations Regional Centre for Peace and Disarmament in Asia and the Pacific: UNRCPD) ซึ่งเป็นหน่วยงานในสังกัดสำนักงานกิจการลดอาวุธแห่งสหประชาชาติ (United Nations Office for Disarmament Affairs: UNODA) ได้ทาบทาม ให้ประเทศไทย**ร่วมเป็นเจ้าภาพจัดการประชุมเชิงปฏิบัติการระดับภูมิภาคเอเชียตะวันออกเฉียงใต้ ณ กรุงเทพมหานคร เป็นเวลา 2 วัน (4 – 5 เมษยายน 2559)** โดยสหประชาชาติจะเชิญผู้แทนจากประเทศสมาชิกอาเซียนทุกประเทศ และสาธารณรัฐประชาธิปไตยมอร์เลสเตเข้าร่วมการประชุม โดยมีวัตถประสงค์เพื่อสร้างความเข้าใจเนื้อหาของสนธิสัญญาว่าด้วยการค้าอาวุธอันจะเป็นการเพิ่มพูนศักยภาพของประเทศในภูมิภาคในการเตรียมความพร้อมให้สัตยาบันและปฏิบัติตามพันธกรณีของสนธิสัญญาฯ ในอนาคต ทั้งนี้ การประชุมดังกล่าวจะมีวิทยากรผู้เชี่ยวชาญจากสหประชาชาติและฝ่ายเลขานุการสนธิสัญญาว่าด้วยการค้าอาวุธเข้าร่วมด้วย

2. การร่วมเป็นเจ้าภาพการประชุมดังกล่าว ประเทศไทยจะต้องมีหนังสือแลกเปลี่ยนตอบรับข้อตกลงการเป็นประเทศเจ้าภาพ (Host Country Agreement: HCA) ซึ่งสหประชาชาติได้ยกร่างขึ้น โดยมีวัตถุประสงค์เพื่อเพิ่มพูดการเสวนาระดับภูมิภาค และแบ่งปันแนวปฏิบัติในด้านการควบคุมการถ่ายโอนอาวุธ ตามแบบ เพื่อเสริมสร้างขีดความสามารถของรัฐสมาชิกในเอเชียตะวันออกเฉียงใต้เพื่อปฏิบัติตาม ATT และมีเนื้อหาเป็นการแบ่งหน้าที่รับผิดชอบระหว่างสหประชาชาติและประเทศไทยในการจัดการประชุมครั้งนี้ การกำหนดเอกสิทธิ์และความคุ้มกันของวิทยากรและผู้เข้าร่วมการประชุมจากต่างประเทศ การอำนวยความสะดวกด้านการตรวจลงตราแก่ผู้เข้าร่วมการประชุม และการรักษาความปลอดภัยระหว่างการประชุม

3. กต. เห็นว่า การร่วมเป็นเจ้าภาพการประชุมเชิงปฏิบัติการระดับภูมิภาคดังกล่าวจะเป็นประโยชน์ต่อส่วนราชการไทยที่เกี่ยวข้องในการพิจารณาให้สัตยาบัน ATT และการเตรียมความพร้อมปฏิบัติตามพันธกรณีของ ATT ในฐานะรัฐภาคีต่อไป อีกทั้งยังเป็นประโยชน์ต่อภาพลักษณ์ของไทย กล่าวคือ เป็นการแสดงความมุ่งมั่นของไทยต่อวัตถุประสงค์ ATT และยังเป็นการแสดงบทบาทนำของไทยต่อประเด็นความมั่นคงและการลดอาวุธระดับภูมิภาคด้วย

**19. เรื่อง ผลการประชุมคณะกรรมการบริหารอนุสัญญา CITES ครั้งที่ 66 (SC66) และแผนปฏิบัติการงาช้างแห่งประเทศไทย ปีงบประมาณ พ.ศ. 2559**

คณะรัฐมนตรีมีมติรับทราบและเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. รับทราบสรุปประเด็นสำคัญในวาระการประชุมคณะกรรมการบริหารอนุสัญญาว่าด้วยการค้าระหว่างประเทศซึ่งชนิดพันธุ์สัตว์ป่าและพืชป่าที่ใกล้สูญพันธุ์ (Convention on International Trade in Endangered Species of Wild Fauna and Flora : CITES) ครั้งที่ 66 ที่เกี่ยวข้องกับประเทศไทย

2. มอบหมายให้หน่วยงานที่เกี่ยวข้องดำเนินการ

3. เห็นชอบร่างแผนปฏิบัติการงาช้างแห่งประเทศไทย ปีงบประมาณ พ.ศ. 2559

**สาระสำคัญของเรื่อง**

ทส. ได้จัดทำร่างแผนปฏิบัติการงาช้างแห่งประเทศไทย ปีงบประมาณ พ.ศ. 2559 ประกอบด้วยกิจกรรมหลัก 6 หมวดกิจกรรม ดังนี้

1. **วัตถุประสงค์** เพื่อควบคุมการค้าและการครอบครองช้างไทยในประเทศ

2. **ร่างแผนปฏิบัติการฯ ประกอบด้วยกิจกรรมหลัก 6 หมวดกิจกรรม** ดังนี้ หมวด 1 การออกระเบียบและกฎหมาย หมวด 2 การพัฒนา/ปรับปรุงระบบทะเบียนข้อมูล หมวด 3 การกำกับดูแลและการบังคับใช้กฎหมาย หมวด 4 การศึกษาวิจัยและเสริมสร้างศักยภาพ หมวด 5 การประชาสัมพันธ์ หมวด 6 การติดตามและประเมินผล

3.**ระยะเวลาดำเนินการ 8 เดือน** (เดือนมกราคม-กันยายน 2559) ทั้งนี้ ในการดำเนินการตามแผนปฏิบัติการมีหน่วยงานที่เกี่ยวข้องรวม 18 หน่วยงาน และร่างแผนปฏิบัติการงาช้างแห่งประเทศไทย ปีงบประมาณ พ.ศ. 2559 ผ่านการพิจารณาของที่ประชุมคณะกรรมการอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ประจำประเทศไทยแล้ว

4. เพื่อให้การดำเนินงานตามอนุสัญญา CITES เป็นไปอย่างมีประสิทธิภาพ จึงเห็นควรมอบหมายให้หน่วยงานที่เกี่ยวข้องดำเนินการ ดังนี้

4.1 ให้กรมการปกครอง เร่งรัดการแก้ไขพระราชบัญญัติสัตว์พาหนะ พ.ศ. 2482 ให้มีความเหมาะสมและมีประสิทธิภาพในการควบคุมช้างบ้านและป้องกันมิให้นำช้างที่ผิดกฎหมายมาจดทะเบียนเป็นช้างบ้าน

4.2 ให้กรมการปกครองร่วมกับกรมปศุสัตว์และกรมอุทยานแห่งชาติ สัตว์ป่า และพันธุ์พืช เร่งรัดดำเนินการรวบรวมข้อมูล DNA ของช้างบ้านทั้งหมดให้แล้วเสร็จโดยเร็ว

4.3 ในส่วนของ ทส. โดยกรมอุทยานแห่งชาติ สัตว์ป่า และพันธุ์พืช จะดำเนินการ ดังนี้

1) พิจารณาความเหมาะสมในการควบคุมการครอบครองสัตว์ในบัญชี CITES ที่เป็นสัตว์ต่างถิ่น (Non-native species) ทั้งนี้ เพื่อดำเนินการให้เป็นไปตามบทบัญญัติแห่งอนุสัญญา CITES

2) กำหนดมาตรการที่เข้มงวดมากยิ่งขึ้น ในการควบคุม กำกับ ดูแลสวนสัตว์สาธารณะและสถานเพาะพันธุ์สัตว์ป่าที่มีสัตว์ตระกูลแมวใหญ่ของเอเชีย ทั้งนี้ เพื่อมิให้มีการนำสัตว์ดังกล่าวเข้าสู่การค้าระหว่างประเทศที่ผิดกฎหมาย

**20. เรื่อง การลงนามในร่างบันทึกข้อตกลงโครงการ “Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand”**

คณะรัฐมนตรีมีมติรับทราบ การลงนามในบันทึกข้อตกลงโครงการ “Domestication of Endangered, Endemic and Threatened Plant Species in Disturbed Terrestrial Ecosystem in Malaysia and Thailand” ตามที่ กระทรวงทรัพยากรธรรมชาติและสิ่งแวดล้อม (ทส.) เสนอ

**สาระสำคัญของร่างบันทึกข้อตกลงโครงการดังกล่าว** เป็นโครงการระดับภูมิภาคโครงการใหม่ภายใต้ความตกลงระหว่างประเทศสมาชิกสมาคมประชาชาติแห่งเอเชียตะวันออกเฉียงใต้กับประเทศสาธารณรัฐเกาหลีว่าด้วยความร่วมมือด้านการป่าไม้ (AFoCo) โดยมีวัตถุประสงค์หลักในการศึกษาวิจัยเพื่อปรับสภาพพันธุ์พืชที่ใกล้สูญพันธุ์ พืชเฉพาะถิ่น และพืชที่ถูกคุกคาม ในระบบนิเวศพื้นดินที่ถูกรบกวนในประเทศมาเลเซียและประเทศไทย เพื่อเป็นการศึกษา วิจัยความรู้และบทเรียนในวิธีการที่ดีที่สุดในการฟื้นฟูสภาพแวดล้อมและการอนุรักษ์ความหลากหลายทางชีวภาพในภูมิภาคโดยสำนักงานเลขานุการ ASEAN-Korea Forest Cooperation จะสนับสนุนงบประมาณในการดำเนินการ จำนวน 1,200,000 ดอลลาร์สหรัฐ และมีระยะเวลาในการดำเนินโครงการ 6 ปี นับจากวันที่ลงนามในบันทึกข้อตกลง

|  |
| --- |
| **แต่งตั้ง** |

**21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายบุญชัย จรัสแสงสมบูรณ์** ผู้อำนวยการสำนักนโยบายเศรษฐกิจระหว่างประเทศ (ผู้อำนวยการเฉพาะด้าน (วิชาการเศรษฐกิจ) ระดับสูง) สำนักงานเศรษฐกิจการคลัง ให้ดำรงตำแหน่ง ที่ปรึกษาด้านเศรษฐกิจระหว่างประเทศ (เศรษฐกรทรงคุณวุฒิ) สำนักงานเศรษฐกิจการคลัง กระทรวงการคลัง ตั้งแต่วันที่ 1 ธันวาคม 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**22. เรื่อง การแต่งตั้งผู้ว่าการการนิคมอุตสาหกรรมแห่งประเทศไทย**

คณะรัฐมนตรีมีมติเห็นชอบตามที่กระทรวงอุตสาหกรรมเสนอการแต่งตั้ง**นายวีรพงศ์ ไชยเพิ่ม** ดำรงตำแหน่งผู้ว่าการการนิคมอุตสาหกรรมแห่งประเทศไทย (ผู้ว่าการ กนอ.) ต่อไปอีกเป็นระยะเวลา 2 ปี ตามมติคณะกรรมการการนิคมอุตสาหกรรมแห่งประเทศไทยในการประชุมครั้งที่ 9/2558 เมื่อวันที่ 29 ตุลาคม 2558 ส่วนค่าตอบแทนและสิทธิประโยชน์อื่น รวมทั้งเงื่อนไขการจ้างและการประเมินผลการปฏิบัติงานให้เป็นไปตามความเห็นของกระทรวงการคลัง ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ

**23. เรื่อง การปรับปรุงองค์ประกอบของคณะกรรมาธิการและคณะกรรมการซึ่งรับผิดชอบเรื่องเขตแดนทางบกระหว่างไทย-ลาว ไทย-เมียนมา และไทย-มาเลเซีย**

คณะรัฐมนตรีมีมติเห็นชอบตามที่กระทรวงการต่างประเทศเสนอการปรับปรุงองค์ประกอบของคณะกรรมาธิการและคณะกรรมการซึ่งรับผิดชอบเรื่องเขตแดนทางบก รวม 3 คณะ ดังนี้

1. **คณะกรรมาธิการเขตแดนร่วม (JBC) ไทย-ลาว (ฝ่ายไทย)** ซึ่งรับผิดชอบเรื่องการสำรวจและจัดทำหลักเขตแดนทางบกไทย-ลาว

1.1 **แก้ไข**องค์ประกอบในส่วนของตำแหน่งประธานกรรมาธิการฯ **จาก** รองนายกรัฐมนตรีและรัฐมนตรีว่าการกระทรวงการต่างประเทศ **เป็น** รัฐมนตรีว่าการกระทรวงการต่างประเทศ

1.2 **เพิ่ม**องค์ประกอบคณะกรรมาธิการฯ โดยเพิ่มผู้แทนกองทัพเรือเป็นกรรมาธิการ เพื่อให้ครอบคลุมการสำรวจและจัดทำหลักเขตแดนในแม่น้ำโขง

2. **คณะกรรมการเขตแดนร่วม (JBC) ไทย-เมียนมา (ฝ่ายไทย)** ซึ่งรับผิดชอบเรื่องการสำรวจและจัดทำหลักเขตแดนทางบกไทย-เมียนมา

2.1 **แก้ไข**องค์ประกอบในส่วนของตำแหน่งประธานกรรมการฯ จาก รองนายกรัฐมนตรีและรัฐมนตรีว่าการกระทรวงการต่างประเทศ เป็น รัฐมนตรีช่วยว่าการกระทรวงการต่างประเทศ (หรือผู้ช่วยรัฐมนตรีประจำกระทรวงการต่างประเทศ ในกรณีที่ไม่มีรัฐมนตรีช่วยว่าการกระทรวงการต่างประเทศ) เพื่อให้สอดคล้องกับระดับประธาน JBC ไทย-เมียนมา (ฝ่ายเมียนมา) ซึ่งเป็นระดับรัฐมนตรีช่วยว่าการกระทรวงการต่างประเทศ และให้สอดคล้องกับแนวปฏิบัติที่ผ่านมาของไทยที่ประธาน JBC ไทย-เมียนมา (ฝ่ายไทย) เป็นระดับรัฐมนตรีช่วยว่าการกระทรวงการต่างประเทศ ผู้ช่วยรัฐมนตรีว่าการกระทรวงการต่างประเทศ ที่ปรึกษารัฐมนตรีว่าการกระทรวงการต่างประเทศ หรือที่ปรึกษากระทรวงการต่างประเทศ [ตั้งแต่ช่วงปลายปี 2557 เป็นต้นมา ฝ่ายไทยได้ยกระดับให้ประธาน JBC ไทย-เมียนมา (ฝ่ายไทย) เป็นรองนายกรัฐมนตรี และรัฐมนตรีว่าการกระทรวงการต่างประเทศ ซึ่งเป็นการยกระดับฝ่ายเดียว แต่ฝ่ายเมียนมาไม่ได้แสดงท่าทีที่จะยกระดับให้เท่าเทียมกัน]

2.2 **แก้ไข**องค์ประกอบในส่วนของกรรมการและที่ปรึกษาของนายเชิดชู รักตะบุตร โดยให้นายเชิดชู รักตะบุตร พ้นจากตำแหน่งกรรมการและที่ปรึกษา เนื่องจากมีพระบรมราชโองการโปรดเกล้าฯ ให้ดำรงตำแหน่งอธิบดีกรมสนธิสัญญาและกฎหมาย ตั้งแต่วันที่ 15 มกราคม 2559 ซึ่งเป็นกรรมการโดยตำแหน่ง

3. **คณะกรรมการจัดทำหลักเขตแดนร่วม (LBC)ระหว่างไทย-มาเลเซีย (ฝ่ายไทย)** ซึ่งรับผิดชอบเรื่องการสำรวจและจัดทำหลักเขตแดนทางบกไทย-มาเลเซีย

**แก้ไข**องค์ประกอบคณะกรรมการฯ โดย**เพิ่มนายประศาสน์ ประศาสน์วินิจฉัย** เอกอัครราชทูต ณ คูเวต อดีตรองอธิบดีกรมเอเชียตะวันออก และอดีตผู้อำนวยการกองเขตแดนซึ่งเป็นผู้ที่มีความรู้ความเข้าใจและมีประสบการณ์ เรื่องการเจรจาเกี่ยวกับการสำรวจและจัดทำหลักเขตแดนไทย-มาเลเซียในกรอบ LBC และการเจรจาเกี่ยวกับการแก้ไขปัญหาเขตแดนระหว่างไทย-มาเลเซียในกรอบอื่น ๆ ที่เกี่ยวข้อง เป็นกรรมการและที่ปรึกษาใน LBC (ฝ่ายไทย)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*